Oficialusis leidinys L 315 , 28/11/2003 p. 0001 - 0165



Komisijos reglamentas (EB) Nr. 2042/2003 2003 m. lapkričio 20 d. dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo (tekstas svarbus EEE) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 2002 m. liepos 15 d. Europos Parlamento ir Tarybos reglamentą (EB) Nr. 1592/2002 dėl bendrųjų taisyklių civilinės aviacijos srityje ir įsteigiantis Europos aviacijos saugos agentūrą [1] (toliau - pagrindinis reglamentas), ypač į jo 5 ir 6 straipsnius, kadangi: (1) Pagrindinis reglamentas nustato bendrus esminius reikalavimus, kad būtų numatomas aukštas vienodas civilinės aviacijos saugos ir aplinkos apsaugos lygis; jame nustatoma, kad Komisija turi priimti būtinas įgyvendinimo taisykles, užtikrinančias vienodą tų reikalavimų taikymą; pagrindiniu reglamentu įsteigiama Europos aviacijos saugos agentūrą (toliau - agentūra), turinti padėti Komisijai parengti tas įgyvendinimo taisykles. (2) Tarybos reglamento (EEB) Nr. 3922/91 [2] II priede išvardyti galiojantys aviacijos techninės priežiūros reikalavimai panaikinami nuo 2003 m. rugsėjo 28 d. (3) Būtina priimti bendrus techninius reikalavimus ir administracines procedūras, kad būtų užtikrinama nepertraukiamoji aviacijos produktų, dalių ir prietaisų atitiktis pagrindiniam reglamentui. (4) Turėtų būti reikalaujama, kad produktų, dalių ir prietaisų techninę priežiūrą atliekančios organizacijos ir darbuotojai atitiktų tam tikrus techninius reikalavimus, kad būtų įrodytas jų tinkamumas vykdyti savo įsipareigojimus ir naudotis su jais susijusiomis teisėmis bei jiems vykdyti būtinų priemonių turėjimas; Komisija turi imtis priemonių tą atitiktį liudijančių pažymėjimų išdavimo, išlaikymo, dalinio jų keitimo, galiojimo sustabdymo arba atšaukimo sąlygoms parengti. (5) Siekiant, kad aviacijos dalių ir prietaisų nepertraukiamojo tinkamumo naudoti bendrieji techniniai reikalavimai būtų taikomi vienodai, privaloma, jog kompetentingos institucijos nustatydamos, ar laikomasi tų reikalavimų, taikytų bendras procedūras; agentūra turėtų parengti sertifikavimo technines sąlygas, kad būtų lengviau užtikrinti būtiną reguliavimo vienodumą. (6) Aviacijos pramonei ir valstybių narių administracijoms būtina skirti pakankamai laiko, kad jos galėtų prisitaikyti prie naujos reguliavimo sistemos; taip pat privaloma pagal pagrindinio reglamento 57 straipsnį pripažinti, kad galioja pažymėjimai, kurie buvo išduoti iki įsigalint šiam reglamentui. (7) Šiuo reglamentu numatytos priemonės yra pagrįstos agentūros [3] nuomone, kurią agentūra pareiškė pagal pagrindinio reglamento 12 straipsnio 2 dalies b punktą ir 14 straipsnio 1 dalį. (8) Šiame reglamente numatytos priemonės atitinka pagrindinio reglamento 54 straipsnio 3 dalimi įsteigto Europos aviacijos saugos agentūros komiteto [4] nuomonę, PRIĖMĖ ŠĮ REGLAMENTĄ: 1 straipsnis Tikslas ir taikymo sritis 1. Šis reglamentas nustato bendrus techninius reikalavimus ir administracines procedūras, kuriomis užtikrinamas nepertraukiamasis orlaivio tinkamumas skraidyti, įskaitant visus jame montuojamus komponentus, kurie: a) įregistruoti valstybėje narėje arba b) įregistruoti trečiojoje šalyje ir naudojami operatorių, kurių operacijas prižiūri valstybė narė. 2. 1 dalis netaikoma orlaiviui, kurio saugą užtikrinanti priežiūra yra perleista trečiajai šaliai arba kurio nenaudoja Bendrijos operatorius, ar pagrindinio reglamento II priede nurodytam orlaiviui. 3. Su komerciniu oro transporto vežimu susijusios nuostatos taikomos licenciją turintiems oro vežėjams pagal Bendrijos įstatymus. 2 straipsnis Sąvokų apibrėžimai Atsižvelgiant į pagrindinio reglamento taikymo sritį, nustatomi šie sąvokų apibrėžimai: a) "orlaivis" - tai bet kokia mašina, kuri atmosferoje gali laikytis dėl sąveikos su oru, bet ne dėl oro atoveikio nuo žemės paviršiaus; b) "už išleidimą atsakingi darbuotojai" - tai už orlaivio arba komponento išleidimą po atlikto techninės priežiūros darbo atsakingi darbuotojai; c) "komponentas" - tai bet koks variklis, oro sraigtas, dalis arba prietaisas; d) "nepertraukiamasis tinkamumas skraidyti" - tai visi procesai, užtikrinantys, kad bet kuriuo orlaivio eksploatavimo trukmės momentu orlaivis atitiktų galiojančius tinkamumo skraidyti reikalavimus, o jo būsena - saugaus eksploatavimo reikalavimus; e) "JAA" - tai "Jungtinė aviacijos administracija"; f) "JAR" - tai "Jungtiniai aviacijos reikalavimai"; g) "didelis orlaivis" - tai orlaiviu laikomas lėktuvas, kurio didžiausia kilimo masė viršija 5700 kg, arba kelis variklius turintis sraigtasparnis; h) "techninė priežiūra" - tai orlaivio arba komponento tik kapitalinis remontas, remontas, tikrinimas, pakeitimas, keitimas arba defektų šalinimas ar kelių iš šių veiklų derinimas, išskyrus priešskrydinį tikrinimą; i) "organizacija" - tai fizinis, juridinis asmuo arba juridinio asmens dalis. Šią organizaciją galima įsteigti daugiau nei vienoje vietoje valstybė narės teritorijoje arba ne jos teritorijoje; j) "priešskrydinis tikrinimas" - tai prieš skrydį atliekamas patikrinimas, kuriuo siekiama užtikrinti, kad orlaivis būtų tinkamas numatytam skrydžiui. 3 straipsnis Nepertraukiamojo tinkamumo skraidyti reikalavimai 1. Orlaivio nepertraukiamasis tinkamumas skraidyti ir komponentų nepertraukiamasis tinkamumas naudoti užtikrinamas pagal I priedo nuostatas. 2. Orlaivio nepertraukiamąjį tinkamumą skraidyti ir komponentų nepertraukiamąjį tinkamumą naudoti užtikrinančios organizacijos ir darbuotojai, įskaitant techninę priežiūrą, turi atitikti I priedo nuostatas ir, jeigu būtina, nustatytąsias 4 ir 5 straipsniuose. 3. Nukrypstant nuo šio straipsnio 1 dalies, skrydžio leidimą turinčio orlaivio nepertraukiamąjį tinkamumą skraidyti, nepažeidžiant Bendrijos įstatymų, galima užtikrinti taikant registravimo valstybės nacionalinius reglamentus. 4 straipsnis Techninės priežiūros organizacijos patvirtinimai 1. Didelio orlaivio arba komerciniam oro transporto vežimui naudojamo orlaivio bei tuose orlaiviuose įmontuoti skirtų komponentų techninę priežiūrą atliekančios organizacijos patvirtinamos pagal II priedo nuostatas. 2. Valstybės narės pagal Jungtinės aviacijos administracijos reikalavimus ir procedūras išduoti arba pripažinti patvirtinimai atlikti techninę priežiūrą ir galiojantys iki šio reglamento įsigaliojimo, laikomi išduotais pagal šį reglamentą. Šiuo tikslu nukrypstant nuo II priedo 145.B.50 dalies 2 pastraipos su JAR 145 ir II priedo skirtumais susijusius 2 lygio pažeidimus galima ištaisyti per metus. Išleidimo eksploatuoti pažymėjimai ir oficialūs išleidimo pažymėjimai, kurios per minėtą metų laikotarpį yra išdavusi pagal Jungtinės aviacijos administracijos reikalavimus patvirtinta organizacija, laikomi išduotais pagal šį reglamentą. 3. Darbuotojai, kuriems remiantis bet kokiu valstybės narės pripažintu standartu iki šio reglamento įsigaliojimo buvo pripažintas lygiavertis kvalifikacijos lygis, leidžiantis jiems su orlaivio konstrukcijos elementais ir (arba) komponentais atlikti neardomuosius nepertraukiamojo tinkamumo skraidyti bandymus arba juos prižiūrėti, gali tebeatlikinėti tuos bandymus ir (arba) juos prižiūrėti. 5 straipsnis Už išleidimą atsakingi darbuotojai 1. Už išleidimą atsakingų darbuotojų kvalifikacija turi būti nustatoma pagal III priedo nuostatas, išskyrus I priedo M.A.607 dalies b punkte ir M.A.803 dalyje ir II priedo IV priedėlio 145.A.30 dalies j punkte numatytus atvejus. 2. Iki šio reglamento įsigaliojimo valstybės narės pagal Jungtinės aviacijos administracijos reikalavimus ir procedūras išduotos arba pripažintos visos orlaivio techninės priežiūros licencijos arba nustatyti bei galioję su ta licencija susiję techniniai apribojimai laikomi nustatytais, o licencijos išduotos pagal šį reglamentą. 6 straipsnis Mokymo organizacijų reikalavimai 1. 5 straipsnyje nurodytus darbuotojus mokančios organizacijos patvirtinamos pagal IV priedą ir joms suteikiama teisė: a) organizuoti pripažintus pagrindinio mokymo kursus ir (arba) b) organizuoti pripažintus orlaivio tipo mokymo kursus; ir c) organizuoti egzaminus; ir d) išduoti mokymo pažymėjimus. 2. Visi valstybės narės pagal Jungtinės aviacijos administracijos reikalavimus ir procedūras techninės priežiūros darbuotojus mokančiai organizacijai suteikti patvirtinimai arba jų pripažinimai, kurie buvo taikomi įsigalint šiam reglamentui, laikomi suteiktais pagal šį reglamentą. Šiuo tikslu nukrypstant nuo IV priedo 147.B.130 dalies b pastraipos su JAR 147 ir IV priedo skirtumais susijusius 2 lygio pažeidimus galima ištaisyti per metus. 7 straipsnis Įsigaliojimas 1. Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. 2. Nukrypstant nuo 1 dalies, I priedo nuostatos, išskyrus M.A.201 dalies h pastraipos 2 punktą ir M.A.708 dalies c punktą, taikomos nuo 2005 m. rugsėjo 28 d. 3. Nukrypdamos nuo 1 ir 2 dalių, valstybės narės gali pasirinkti ir netaikyti: a) iki 2008 m. rugsėjo 28 d. - I priedo nuostatų komerciniam oro transporto vežimui nenaudojamam orlaiviui; b) iki 2008 m. rugsėjo 28 d. - I(1) priedo nuostatų komerciniam oro transporto vežimui naudojamam orlaiviui; c) iki 2006 m. rugsėjo 28 d. - šių II priedo nuostatų: - 145.A.30 dalies e punkto, žmogiškųjų veiksnių elementų, - dideliam orlaiviui, kurio maksimali kilimo masė viršija 5700 kg, taikomo 145.A.30 dalies g punkto, - orlaiviui, kurio didžiausia kilimo masė viršija 5700 kg, taikomo 145.A.30 dalies h punkto l papunkčio, - IV priedo 145.A.30 dalies j punkto 1 papunkčio, - IV priedo 145.A.30 dalies j punkto 2 papunkčio; d) iki 2008 m. rugsėjo 28 d. - šių II priedo nuostatų: - orlaiviui, kurio didžiausia kilimo masė 5700 kg arba mažesnė, taikomo 145.A.30 dalies g punkto, - orlaiviui, kurio didžiausia kilimo masė 5700 kg arba mažesnė, taikomo 145.A.30 dalies h punkto 1 papunkčio, - 145.A.30 dalies h punkto 2 papunkčio; e) iki 2005 m. rugsėjo 28 d. - III priedo nuostatų orlaiviui, kurio didžiausia kilimo masė viršija 5700 kg; f) iki 2006 m. rugsėjo 28 d. - III priedo nuostatų orlaiviui, kurio didžiausia kilimo masė 5700 kg arba mažesnė. 4. Valstybės narės pagal II ir IV priedus iki 2005 m. rugsėjo 28 d. gali išduoti nustatytos trukmės patvirtinimus. 5. Jeigu valstybė narė taiko 3 arba 4 dalies nuostatas, apie tai ji praneša Komisijai ir agentūrai. 6. Agentūra įvertina šio reglamento I priedo nuostatų poveikį, kad iki 2005 m. kovo 28 d. galėtų pateikti savo nuomonę Komisijai, įskaitant galimus reglamento pakeitimus. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2003 m. lapkričio 20 d. Komisijos vardu Loyola de Palacio Pirmininko pavaduotoja [1] OL L 240, 2002 9 7, p. 1. Reglamentas su paskutiniais pakeitimais, padarytais Komisijos reglamentu (EB) Nr. 1701/2003 (OL L 243, 2003 9 27, p. 5). [2] OL L 373, 1991 12 31, p. 4. Reglamentas su paskutiniais pakeitimais, padarytais Komisijos reglamentu (EB) Nr. 2871/2000 (OL L 333, 2000 12 29, p. 47). [3] 2003 m. rugsėjo 1 d. Europos aviacijos saugos agentūros nuomonė 1/2003. [4] 2003 m. rugsėjo 23 d. Europos aviacijos saugos agentūros komiteto nuomonė. -------------------------------------------------- I PRIEDAS (M dalis) M.1 Šioje dalyje kompetentinga institucija - tai: 1. Registravimo valstybės paskirta institucija - atskiro orlaivio nepertraukiamojo tinkamumo skraidyti priežiūrai ir periodiškai atliekamos orlaivio tinkamumo skraidyti patikros pažymėjimui išduoti. 2. Techninės priežiūros organizacijai prižiūrėti, kaip nustatyta M.A. dalies F poskyryje: i) institucija, paskirta valstybės narės, kurioje yra tos organizacijos pagrindinė verslo vieta; ii) agentūra, jeigu organizacija yra įsisteigusi trečiojoje šalyje. 3. Nepertraukiamąjį tinkamumą skraidyti užtikrinančios organizacijos priežiūrai, kaip nustatyta M.A. dalies G poskyryje: i) institucija, paskirta valstybės narės, kurioje yra tos organizacijos pagrindinė verslo vieta, jeigu patvirtinimas neįtrauktas į oro vežėjo pažymėjimą; ii) institucija, paskirta operatoriaus valstybės narės, jeigu patvirtinimas yra įtrauktas į oro vežėjo pažymėjimą; iii) agentūra, jeigu organizacija yra įsisteigusi trečiojoje šalyje. 4. Techninės priežiūros programoms patvirtinti: i) registravimo valstybės narės paskirta institucija; ii) jei tai yra komercinis oro transporto vežimas ir jeigu operatoriaus valstybė narė ir registravimo valstybė nėra ta pati valstybė narė - pirmiau minėtų dviejų valstybių prieš patvirtinant techninės priežiūros programą sutarta institucija. A SKYRIUS TECHNINIAI REIKALAVIMAI A POSKYRIS BENDROJI DALIS M.A.101 Taikymo sritis Šiame skyriuje nustatomos priemonės, kurių turi būti imamasi siekiant, kad būtų užtikrintas tinkamumas skraidyti, įskaitant techninę priežiūrą. Juo taip pat nustatomos sąlygos, kurių turi laikytis nepertraukiamąjį tinkamumą skraidyti užtikrinantys asmenys arba organizacijos. B POSKYRIS ATSAKOMYBĖ M.A.201 Įsipareigojimai a) Savininkas atsakingas už nepertraukiamąjį orlaivio tinkamumą skraidyti ir užtikrina, kad orlaiviui nebūtų leista skristi, jeigu: 1) orlaivio būsena netinkama skraidyti ir 2) visa pritaikyta eksploatacinė bei avarinė įranga nėra įmontuota pagal nustatytus reikalavimus ir tinkama naudoti arba yra aiškiai pažymėta kaip netinkama eksploatuoti; ir 3) negalioja tinkamumo skraidyti pažymėjimas; ir 4) techninė orlaivio priežiūra nebuvo atlikta pagal M.A.302 dalyje nustatytą patvirtintą techninės priežiūros programą. b) Orlaivį išnuomavus savininko įsipareigojimai atitenka nuomininkui, jeigu: 1) nuomininkas nurodomas registracijos dokumente arba 2) išsami informacija apie nuomininką pateikta nuomos sutartyje. Jeigu šioje dalyje daroma nuoroda į "savininką", terminas "savininkas" apima savininką arba, jeigu būtina, nuomininką. c) Visi techninę priežiūrą atliekantys asmenys arba organizacijos yra atsakingi už atliktas užduotis. d) Įgulos vadas arba, jei tai yra komercinis oro transporto vežimas, operatorius yra atsakingas už tai, kad pagal nustatytus reikalavimus būtų atliktas priešskrydinis tikrinimas. Šį tikrinimą turi atlikti lakūnas arba kitas kvalifikuotas asmuo, tačiau jį nebūtinai turi atlikti patvirtinta techninės priežiūros organizacija arba 66 dalyje nurodyti už išleidimą atsakingi darbuotojai. e) Orlaivio savininkas, siekdamas įvykdyti a pastraipoje nustatytus įsipareigojimus, dėl su nepertraukiamuoju tinkamumu skraidyti susijusių užduočių pagal I priedėlį gali sudaryti sutartį su M.A. dalies G poskyryje nurodyta patvirtinta nepertraukiamąjį tinkamumą skraidyti užtikrinančia organizacija (toliau - nepertraukiamąjį tinkamumą skraidyti užtikrinanti organizacija). Šiuo atveju nepertraukiamąjį tinkamumą skraidyti užtikrinanti organizacija prisiima atsakomybę, kad tos užduotys būtų atliktos pagal nustatytus reikalavimus. f) Jei tai yra didelis orlaivis, siekdamas įvykdyti a pastraipoje nustatytus įsipareigojimus, orlaivio savininkas užtikrina, kad su nepertraukiamuoju tinkamumu skraidyti susijusias užduotis atliktų patvirtinta nepertraukiamąjį tinkamumą skraidyti užtikrinanti organizacija. Pagal I priedėlį sudaroma rašytinė sutartis. Šiuo atveju nepertraukiamąjį tinkamumą skraidyti užtikrinanti organizacija prisiima atsakomybę, kad tos užduotys būtų atliktos pagal nustatytus reikalavimus. g) Didelio orlaivio, komerciniam oro transporto vežimui naudojamo orlaivio ir jų komponentų techninę priežiūrą atlieka pagal 145 dalį patvirtinta techninės priežiūros organizacija. h) Jei tai yra komercinis oro transporto vežimas, operatorius yra atsakingas už orlaivio, kurį jis eksploatuoja, nepertraukiamąjį tinkamumą skraidyti ir: 1) operatorius turi būti patvirtintas (šis jo patvirtinimas - tai oro vežėjo pažymėjimo, kurį kompetentinga institucija operatoriaus eksploatuojamam orlaiviui išdavė pagal M.A. dalies G poskyrį, dalis); ir 2) turi būti patvirtintas pagal 145 dalį arba sudaryti sutartį su tokia organizacija; ir 3) užtikrinti, kad būtų laikomasi a pastraipos. i) Jeigu valstybė narė prašo operatoriaus, kad savo komercinei veiklai, išskyrus komercinį oro transporto vežimą, jis įsigytų pažymėjimą, operatorius turi būti: 1) tinkamai patvirtintas pagal M.A. dalies G poskyrį, kad galėtų užtikrinti savo eksploatuojamo orlaivio nepertraukiamąjį tinkamumą skraidyti arba dėl tokio užtikrinimo sudarytų sutartį su organizacija; ir 2) tinkamai patvirtintas pagal M.A. dalies F poskyrį arba 145 dalį arba sudaryti sutartį su tomis organizacijomis; ir 3) turi užtikrinti, kad būtų laikomasi a pastraipos. j) Savininkas/operatorius yra atsakingas už tai, kad kompetentingai institucijai būtų suteikta prieiga prie organizacijos/orlaivio, siekiant nustatyti, ar tebesilaikoma šio dalies reikalavimų. M.A.202 Pranešimas apie ypatingą įvykį a) Visi pagal M.A.201 dalį atsakingi asmenys arba organizacijos praneša registravimo valstybei, už konstrukcijos tipą arba konstrukcijos tipo papildymus atsakingai organizacijai ir, jeigu taikoma, operatoriaus valstybei narei apie visas nustatytas orlaivio būsenas arba jo komponentus, kurie kelia didelį pavojų skrydžio saugai. b) Ataskaitos pateikiamos agentūros nustatytu būdu ir jose turi būti nurodoma visa asmeniui arba organizacijai žinoma su būsena susijusi informacija. c) Jeigu savininkas arba operatorius su orlaivį prižiūrinčiu asmeniu ar organizacija sudaro sutartį, kad tas asmuo arba organizacija atliktų techninę priežiūrą, orlaivį prižiūrintis asmuo ar organizacija savininkui, operatoriui arba nepertraukiamąjį tinkamumą skraidyti užtikrinančiai organizacijai taip pat praneša apie visas tas būsenas, turinčias įtakos savininko arba operatoriaus orlaiviui arba komponentui. d) Ataskaitos turi būti pateikiamos kiek galima greičiau, tačiau bet kokiu atveju per 72 valandas nuo to momento, kai asmuo arba organizacija nustatė būseną, dėl kurios pateikiama ataskaita. C POSKYRIS NEPERTRAUKIAMASIS TINKAMUMAS SKRAIDYTI M.A.301 Nepertraukiamojo tinkamumo skraidyti užduotys Nepertraukiamasis orlaivio tinkamumas skraidyti ir eksploatacinės bei avarinės įrangos tinkamumas naudoti turi būti užtikrinamas: 1) atliekamu priešskrydiniu tikrinimu; 2) pagal oficialiai pripažintą standartą pašalinant saugiam eksploatavimui turinčius įtakos visus defektus ir pažeidimus, kuriuos šalinant atsižvelgiama, jei tai yra visi dideli orlaiviai arba komerciniam oro transporto vežimui naudojamas orlaivis, į minimalų įrangos ir nuokrypių nuo konfigūracijos sąrašus, jeigu jie taikomi orlaivio tipui; 3) atliekama išsami technine priežiūra pagal M.A.302 dalyje patvirtintą orlaivio techninės priežiūros programą; 4) jei tai yra visi dideli orlaiviai arba komerciniam oro transporto vežimui naudojamas orlaivis, analizuojant M.A.302 dalyje patvirtintos orlaivio techninės priežiūros programos veiksmingumą; 5) taikant bet kokias iš šių priemonių: i) tinkamumo skraidyti reikalavimus; ii) eksploatavimą užtikrinančius nurodymus, turinčius įtakos nepertraukiamajam tinkamumui skraidyti; iii) agentūros nustatytus nepertraukiamojo tinkamumo skraidyti reikalavimus; iv) priemones, kurias kompetentinga institucija įgaliojo taikyti siekdama, kad nedelsiant būtų ištaisomi su sauga susiję pažeidimai; 6) atliekamu keitimu ir remontu pagal M.A.304 dalį; 7) jei tai yra visiems dideliems orlaiviams arba komerciniam oro transporto vežimui naudojamiems orlaiviams taikomi neprivalomi keitimai ir (arba) tikrinimai, nustatant jų įdiegimo politiką; 8) atliekant su technine priežiūra susijusius bandomuosius skrydžius, jeigu būtina. M.A.302 Techninė priežiūra programa a) Visi orlaiviai prižiūrimi pagal kompetentingos institucijos patvirtintą techninės priežiūros programą, kuri periodiškai papildomai tikrinama ir atitinkamai iš dalies keičiama. b) Visus paskesnius techninės priežiūros programos keitimus patvirtina kompetentinga institucija. c) Techninės priežiūros programa nustatoma, kad būtų laikomasi: 1) tipo ir papildomojo tipo pažymėjimų turėtojų parengtų nepertraukiamojo tinkamumo skraidyti nurodymų bei visų kitų šiuos duomenis pagal 21 dalį skelbiančių organizacijų nurodymų arba 2) kompetentingos institucijos parengtų nurodymų, jeigu jie skiriasi nuo nustatytųjų 1 pastraipoje arba jeigu neparengtos specialios rekomendacijos; arba 3) savininko arba operatoriaus nustatytų ir kompetentingos institucijos patvirtintų nurodymų, jeigu jie skiriasi nuo nustatytųjų 1 ir 2 pastraipose. d) Techninės priežiūros programoje turi būti pateikta išsami informacija apie visus atliktinus techninės priežiūros darbus, įskaitant dažnumą ir visas su tam tikromis operacijomis susijusias specialias užduotis. Techninės priežiūros programa turi apimti patikimumo programą, jeigu techninės priežiūros programa yra pagrįsta: 1) techninės priežiūros iniciatyvinės grupės logika, arba, 2) iš esmės būsenos stebėsena; e) Jeigu orlaivio nepertraukiamąjį tinkamumą skraidyti užtikrina M.A. dalies G poskyryje nurodyta organizacija, techninės priežiūros programą ir jos pakeitimus galima patvirtinti tos organizacijos nustatyta techninės priežiūros programos procedūra (toliau - netiesioginis patvirtinimas). M.A.303 Tinkamumo skraidyti nurodymai Visi taikomi tinkamumo skraidyti nurodymai turi būti suderinti su tinkamumo skraidyti reikalavimais, jeigu agentūra nėra nustačiusi kitaip. M.A.304 Keitimų ir remontų duomenys Pažeidimas įvertinamas ir keitimai bei remontai atliekami naudojant agentūros arba projektavimo organizacijos, kuri buvo patvirtinta pagal 21 dalį, patvirtintus duomenis, jeigu būtina. M.A.305 Užrašų apie orlaivio nepertraukiamąjį tinkamumą skraidyti sistema a) Užbaigus bet kokią techninę priežiūrą, orlaivio nepertraukiamojo tinkamumo skraidyti užrašuose daromas įrašas apie susijusį išleidimo eksploatuoti pažymėjimą pagal M.A.801 dalį. Visi įrašai turi būti įrašomi nedelsiant, kai tą įmanoma padaryti, tačiau jokiu būdu ne vėliau nei po 30 dienų nuo techninės priežiūros darbų atlikimo dienos. b) Orlaivio nepertraukiamojo tinkamumo skraidyti užrašai, jeigu būtina - tai orlaivio žurnalas, variklio žurnalas (-ai) arba variklio modulio eksploatavimo formuliarai, oro sraigto žurnalas (-ai) ir visų ribotos eksploatavimo trukmės komponentų eksploatavimo formuliarai ir operatoriaus techninis žurnalas. c) Orlaivio žurnaluose, jeigu būtina, nurodomas orlaivio tipas ir registravimo ženklas bei bendra skrydžio trukmė ir (arba) skrydžio ciklai ir (arba) nusileidimai. d) Orlaivio nepertraukiamojo tinkamumo skraidyti užrašuose turi būti nurodyta: 1) tinkamumo skraidyti nurodymų ir priemonių, kurias kompetentinga institucija įgaliojo taikyti nedelsiant, jeigu tektų taisyti su sauga susijusius pažeidimus, būsena; 2) keitimų arba remontų būsena; 3) techninės priežiūros programos įgyvendinimo apimtis; 4) ribotos eksploatavimo trukmės komponentų būsena; 5) ataskaita apie masės ir sunkio centro nustatymą; 6) atidėtų techninės priežiūros darbų sąrašas. e) Be oficialaus išleidimo dokumento, Europos aviacijos saugos agentūros (EASA) 1 formos arba lygiaverčių dokumentų, atitinkamame variklio arba oro sraigto žurnale, variklio modulio ar ribotos eksploatavimo trukmės komponento eksploatavimo formuliaruose turi būti pateikiama toliau nustatyta informacija apie visus įmontuotus komponentus: 1) komponento žymėjimas ir 2) orlaivio, kuriame buvo įmontuotas tam tikras komponentas, tipas, serijos numeris ir registracija bei nuoroda apie komponento įmontavimą arba išmontavimą; 3) tam tikro komponento bendras skraidytų valandų ir (arba) skrydžio ciklų ir (arba) nusileidimų skaičius arba, jeigu būtina, jo eksploatavimo kalendorinio laiko trukmė; ir 4) d pastraipoje pateikta komponentui taikoma informacija. f) Už nepertraukiamojo tinkamumo skraidyti užduočių atlikimą pagal M.A. dalies B poskyrį atsakingas asmuo turi kontroliuoti šioje pastraipoje išsamiai nurodytus užrašus ir juos pateikti kompetentingai institucijai, jeigu ji paprašytų. g) Visi įrašai, daromi orlaivio nepertraukiamojo tinkamumo skraidyti užrašuose, turi būti aiškūs ir tikslūs. Jeigu būtina ištaisyti įrašą, jis ištaisomas taip, kad būtų galima aiškiai matyti pradinį įrašą. h) Savininkas arba operatorius užtikrina, kad būtų įdiegta šių užrašų tvarkymą toliau nustatytą trukmę užtikrinanti sistema: 1) orlaivio ir visų jame įmontuotų ribotos eksploatavimo trukmės komponentų visų išsamių techninės priežiūros užrašų - bent 24 mėnesius nuo tos dienos, kai orlaivį arba komponentą buvo nustota eksploatuoti; ir 2) orlaivio bei visų jame įmontuotų ribotos eksploatavimo trukmės komponentų bendro laiko ir, jeigu būtina, skrydžio ciklų skaičiaus užrašų - bent 12 mėnesių nuo tos dienos, kai orlaivį arba komponentą buvo nustota eksploatuoti; ir 3) ribotos eksploatavimo trukmės komponento laiko ir, jeigu būtina, skrydžių ciklų skaičiaus nuo paskutinių pagal tvarkaraštį numatytų techninės priežiūros darbų - bent tol, kol planinius techninės priežiūros darbus pakeičia kiti lygiavertės apimties ir vienodo išsamumo planiniai techninės priežiūros darbai; ir 4) dabartinė techninės priežiūros programos įgyvendinimo apimtis, kad būtų galima nustatyti, ar laikomasi patvirtintos orlaivio techninės priežiūros programos - bent tol, kol numatyti orlaivio arba komponento techninės priežiūros darbai bus pakeisti kitais numatytais lygiavertės apimties techninės priežiūros darbais; ir 5) dabartinė orlaiviui ir komponentams taikomų tinkamumo skraidyti nurodymų būsena - bent 12 mėnesių nuo tos dienos, kai orlaivį arba komponentą buvo nustota eksploatuoti; ir 6) išsami informacija apie orlaivio, variklio (-ių), oro sraigto (-ų) ir bet kokių kitų skrydžio saugai svarbių komponentų einamuosius keitimus ir remontus - bent 12 mėnesių nuo tos dienos, kai juos buvo nustota eksploatuoti. M.A.306 Operatoriaus techninių užrašų sistema a) Jei tai yra komercinis oro transporto vežimas, be M.A.305 dalies reikalavimų, operatorius turi naudoti orlaivio techninių užrašų sistemą, apimančią toliau nustatytą kiekvienam orlaiviui skirtą informaciją: 1) nepertraukiamajai skrydžio saugai užtikrinti būtiną informaciją apie kiekvieną skrydį ir 2) galiojantį orlaivio išleidimo eksploatuoti pažymėjimą; ir 3) einamąjį pareiškimą apie techninės priežiūros darbus, nurodantį orlaivio techninės priežiūros būseną atsižvelgiant į atliktinus planinius ir neplaninius darbus, išskyrus tai, kad kompetentinga institucija gali sutikti, jog pareiškimas apie techninės priežiūros darbus būtų laikomas kitur; ir 4) įtakos orlaivio eksploatavimui turinčius visus didelius defektus, kurių šalinimas atidėtas; ir 5) visus būtinus rekomendacinius nurodymus dėl techninę priežiūrą skatinančių priemonių. b) Orlaivio techninių užrašų sistemą ir visus paskesnius jos pakeitimus turi patvirtinti kompetentinga institucija. c) Operatorius užtikrina, kad orlaivio techniniai užrašai būtų laikomi 36 mėnesius nuo paskutinio įrašo dienos. M.A.307 Orlaivio nepertraukiamojo tinkamumo skraidyti užrašų perdavimas a) Savininkas arba operatorius užtikrina, kad orlaivį iš vieno savininko arba operatoriaus visam laikui perleidžiant kitam savininkui ar operatoriui būtų perduoti M.A.305 dalyje nurodyti nepertraukiamojo tinkamumo skraidyti užrašai ir, jeigu būtina, taip pat M.A.306 dalies operatoriaus techninių užrašų žurnalas. b) Savininkas užtikrina, kad su nepertraukiamąjį tinkamumą skraidyti užtikrinančia organizacija sudarant sutartį dėl nepertraukiamojo tinkamumo skraidyti užduočių atlikimo tai organizacijai būtų perduoti M.A.305 dalyje nurodyti nepertraukiamojo tinkamumo skraidyti užrašai. c) Nustatyti užrašų laikymo laikotarpiai tebetaikomi naujam savininkui, operatoriui arba nepertraukiamąjį tinkamumą skraidyti užtikrinančiai organizacijai. D POSKYRIS TECHNINĖS PRIEŽIŪROS STANDARTAI M.A.401 Techninės priežiūros duomenys a) Orlaivį prižiūrintis asmuo arba organizacija, atlikdamas techninę priežiūrą, įskaitant keitimus ir remontus, privalo turėti prieigą prie galiojančių taikomų techninės priežiūros duomenų ir naudoti tik šiuos duomenis. b) Šioje dalyje taikomi techninės priežiūros duomenys - tai: 1) kompetentingos institucijos parengti visi taikomi reikalavimai, procedūros, standartai arba informacija; 2) visi taikomi tinkamumo skraidyti nurodymai; 3) tipo ir papildomojo tipo pažymėjimų turėtojų parengti nepertraukiamojo tinkamumo skraidyti nurodymai bei visų kitų šiuos duomenis pagal 21 dalį skelbiančių organizacijų nurodymai; 4) visi pagal 145.A.45 dalies d pastraipą parengti taikomi duomenys; c) Orlaivį prižiūrintis asmuo arba organizacija užtikrina, kad visi taikomi techninės priežiūros duomenys būtų galiojantys ir lengvai prieinami naudoti, jeigu būtų reikalingi. Asmuo arba organizacija įdiegia taikytiną technologinių kortelių arba lapų sistemą ir techninės priežiūros duomenis perrašo į tas korteles arba lapus ar padaro tikslias nuorodas į tuose techninės priežiūros duomenyse nurodytą specialią techninės priežiūros užduotį arba užduotis. M.A.402 Techninės priežiūros atlikimas a) Apmokyti darbuotojai visą techninę priežiūrą turi atlikti pagal M.A.401 dalies techninės priežiūros duomenis nustatytus metodus, būdus, standartus ir nurodymus. Be to, po kiekvienos su skrydžio sauga susijusios techninės priežiūros užduoties turi būti atliekamas nepriklausomas patikrinimas, jeigu pagal 145 dalį nenurodyta kitaip arba nesutarta su kompetentinga institucija. b) Visa techninė priežiūra atliekama pagal M.A.401 dalies techninės priežiūros duomenis nustatytais įrankiais, įranga ir medžiagomis, jeigu 145 dalyje nenustatyta kitaip. Jeigu būtina, įrankius ir įranga galima išbandyti ir kalibruoti pagal oficialiai pripažintus standartus. c) Vieta, kurioje atliekami techninės priežiūros darbai, turi būti gerai sutvarkyta, švari ir neužteršta. d) Visi techninės priežiūros darbai turi būti atliekami atsižvelgiant į visus pagal M.A.401 dalies techninės priežiūros duomenis nustatytus su aplinka susijusius apribojimus. e) Jeigu techninė priežiūra atliekama atšiauriomis aplinkos sąlygomis arba jeigu ji ilgai užtrunka, privaloma naudoti tinkamus įrenginius. f) Užbaigus visus techninės priežiūros darbus turi būti atliktas bendras patikrinimas siekiant, kad būtų užtikrinta, jog iš orlaivio arba komponento buvo išimti visi įrankiai, įranga ir visos kitos pašalinės dalys bei medžiagos ir jog vėl buvo pritvirtintos atliekant darbus nuimtos visos prieigos plokštės. M.A.403 Orlaivio defektai a) Visi skrydžio saugai didelį pavojų keliantys orlaivio defektai turi būti pašalinami prieš kitą skrydį. b) Tik už išleidimą atsakingi darbuotojai pagal M.A.801 dalies b pastraipos 1 punktą, M.A.801 dalies b pastraipos 2 punktą arba 145 dalį, atsižvelgdami į M.A.401 dalies techninės priežiūros duomenis, gali spręsti, ar orlaivio defektas kelia didelį pavojų skrydžio saugai ir dėl to jie sprendžia, kada ir kokių ištaisomųjų veiksmų turi būti imtasi prieš kitą skrydį, o kokių defektų šalinimą galima atidėti. Tačiau šios nuostatos netaikomos, jeigu: 1) pilotas naudoja tik kompetentingos institucijos nustatytą patvirtintą minimalios įrangos sąrašą; arba 2) kompetentinga institucija nustato, kad orlaivio defektai yra leistini. c) Visi skrydžio saugai didelio pavojaus nekeliantys defektai turi būti pašalinami nedelsiant, kai tą įmanoma padaryti, nuo orlaivio defekto nustatymo pirmą kartą dienos ir atsižvelgiant į visus pagal techninės priežiūros duomenis nustatytus apribojimus. d) Visi prieš skrydį nepašalinti defektai turi būti įrašyti į M.A.305 dalies orlaivio techninės priežiūros duomenis arba M.A.306 dalies operatoriaus techninių užrašų žurnalą, jeigu būtina. E POSKYRIS KOMPONENTAI M.A.501 Montavimas a) Jokio komponento negalima įmontuoti, jeigu jis neatitinka nustatytų būsenos reikalavimų, nebuvo nustatytu būdu išleistas eksploatuoti pagal Europos aviacijos saugos agentūros (EASA) 1 formą arba lygiavertį dokumentą ar nebuvo paženklintas pagal 21 dalies Ą poskyrį, jeigu 145 dalyje ir F poskyryje nenustatyta kitaip. b) Prieš komponentą įmontuojant į orlaivį, asmuo arba patvirtinta techninės priežiūros organizacija turi nustatyti, ar tam tikrą komponentą leidžiama įmontuoti, jeigu galima taikyti skirtingas keitimo ir (arba) tinkamumo skraidyti nurodymų konfigūracijas. c) Standartines dalis orlaivyje arba komponente galima įmontuoti tik tada, jeigu techninės priežiūros duomenyse yra nurodyta konkreti standartinė dalis. Standartines dalis galima įmontuoti tik tada, jeigu su jomis pateikiamas atitikties įrodymas, kad jos atitinka taikomą standartą. d) Žaliavines arba naudojamąsias medžiagas orlaivyje arba komponente galima naudoti tik tada, jeigu atitinkamuose techninės priežiūros duomenyse taip nustato orlaivio arba komponento gamintojas arba jeigu taip yra nurodyta 145 dalyje. Šias medžiagas leidžiama naudoti tik tada, jeigu jos atitinka privalomą specifikaciją ir jeigu jas galima nustatyti pagal atitinkamus reikalavimus. Su visomis medžiagomis turi būti pateikiami su tam tikra medžiaga aiškiai susiję dokumentai, su kuriais pateikiamas pareiškimas apie atitiktį specifikacijai ir duomenys apie gamintoją bei tiekėją. M.A.502 Komponento techninė priežiūra a) Komponentų techninę priežiūrą atlieka pagal F poskyrį arba 145 dalį atitinkamai patvirtintos techninės priežiūros organizacijos. b) Už išleidimą atsakingi darbuotojai visų komponentų techninę priežiūrą pagal M.A.801 dalies b pastraipos 2 punktą gali atlikti tik tada, kai šie komponentai yra įmontuojami į orlaivį. Vis dėl to šiuos komponentus galima laikinai išmontuoti ir atlikti techninę jų priežiūrą, jeigu juos išmontuoti be jokios abejonės leidžiama orlaivio techninės priežiūros žinyne, kad būtų lengviau prieiti prie tų komponentų. M.A.503 Ribotos eksploatavimo trukmės komponentai Įmontuoti ribotos eksploatavimo trukmės komponentai neturi būti eksploatuojami ilgiau nei nustatyta patvirtintoje techninės priežiūros programoje ir tinkamumo skraidyti nurodymuose. M.A.504 Eksploatuoti netinkamų komponentų kontrolė a) Komponentas laikomas netinkamu eksploatuoti esant vienai iš šių aplinkybių: 1) pasibaigus techninės priežiūros programoje nustatytai eksploatavimo trukmei; 2) nustačius, kad jis neatitinka taikomų tinkamumo skraidyti nurodymų ir kitų agentūros numatytų nepertraukiamojo tinkamumo skraidyti reikalavimų; 3) jeigu neturima būtinos informacijos, į kurią atsižvelgiant būtų galima nustatyti tinkamumo naudoti būseną arba tinkamumą būti įmontuotam; 4) defektų arba veiklos sutrikimų įrodymai; 5) sutrinka komponento veikimas arba ištinka avarija, galinti turėti įtakos jo tinkamumui eksploatuoti. b) Netinkami eksploatuoti komponentai paženklinami ir laikomi saugioje vietoje, kur juos M.A.502 dalyje patvirtinta organizacija prižiūri tol, kol bus nuspręsta dėl būsimo tų komponentų statuso. c) Komponentai, kurių nustatyta eksploatavimo trukmė yra pasibaigusi arba kurie yra nepataisomai sugadinti, turi būti laikomi atliekomis ir jie neturi vėl patekti į komponentų tiekimo sistemą, jeigu nebuvo pratęsta nustatyta jų eksploatavimo trukmė arba jeigu pagal M.A.304 dalį nebuvo patvirtintas sprendimas dėl remonto. d) Visi pagal M dalį atsakingi asmenys arba organizacijos, jei tai yra c pastraipoje nurodyti pakartotiniam naudojimui netinkami komponentai: 1) šiuos komponentus laiko b pastraipoje nustatytoje vietoje; arba 2) pasirūpina, kad prieš pasibaigiant atsakomybei už komponentą, jis būtų pakeistas taip, jog ekonominiu atžvilgiu to komponento nebūtų tikslinga naudoti arba jį remontuoti. e) Nepaisant d pastraipos, pagal M dalį atsakingas asmuo arba organizacija atsakomybę už netinkamais laikomus komponentus, kurie nebūtų sugadinami, gali perleisti organizacijai, kuri juos naudotų mokymo ar tyrinėjimo tikslais. F POSKYRIS TECHNINĖS PRIEŽIŪROS ORGANIZACIJA M.A.601 Taikymo sritis Šiame poskyryje nustatomi reikalavimai, kuriuos turi atitikti organizacija, kad jai būtų išduotas patvirtinimas atlikti techninę orlaivio ir komponentų, kurie neišvardyti M.A.201 dalies f ir g pastraipose, priežiūrą arba kad būtų pratęstas tas patvirtinimas. M.A.602 Paraiška Paraiška techninės priežiūros organizacijai išduoti patvirtinimą arba jį pakeisti turi būti įteikiama kompetentingos institucijos nustatyta forma ir būdu. M.A.603 Patvirtinimo apimtis a) Jeigu suteikiamas patvirtinimas, kompetentinga institucija išduoda pažymėjimą (įtraukiamas į 5 priedėlį). Pagal M.A.604 dalį patvirtintos techninės priežiūros organizacijos žinyne turi būti nurodyta darbų, kuriuos leidžiama atlikti atsižvelgiant į patvirtinimą, apimtis. Šios dalies 4 priedėlyje apibrėžiamos visos patvirtinimų klasės ir kategorijos, kurias galima suteikti pagal M.A. dalies F poskyrį. b) Patvirtinta techninės priežiūros organizacija, atsižvelgdama į techninės priežiūros duomenis, gali gaminti, kaip nurodyta techninės priežiūros organizacijos žinyne, tam tikras dalis, kurias atlikdama darbus gali naudoti savo įrenginiuose. M.A.604 Techninės priežiūros organizacijos žinynas a) Techninės priežiūros organizacija pateikia žinyną, kuriame nurodo bent šią informaciją: 1) atsakingo vadovo pasirašytas pareiškimą, kuriuo patvirtinama, kad organizacija nepertraukiamai ir visą laiką dirbs pagal M dalį ir žinyną; ir 2) organizacijos darbo apimtis; ir 3) M.A.606 dalies b pastraipoje nurodyto (-ų) asmens (-ų) pavardę (-es) ir pareigas; ir 4) organizacijos schemą, kurioje apibūdinti M.A.606 dalies b pastraipoje nurodytus asmenis siejantys atsakomybės ryšiai; ir 5) už išleidimą atsakingų darbuotojų sąrašą; ir 6) bendrą įrenginių aprašymą ir jų išdėstymą; ir 7) procedūras, aprašančias, kaip techninės priežiūros organizacija užtikrins šios dalies reikalavimų vykdymą; ir 8) techninės priežiūros organizacijos žinyno pakeitimo procedūrą (-as). b) Techninės priežiūros organizacijos žinyną ir jo pakeitimus patvirtina kompetentinga institucija. c) Nepaisant šios dalies b pastraipos, nežymius žinyno pakeitimus galima patvirtinti procedūra (toliau - netiesioginis patvirtinimas). M.A.605 Įrenginiai Organizacija užtikrina, kad: a) visiems numatytiems darbams būtų parūpinami įrenginiai, specialios darbo vietos ir patalpos, jeigu privaloma, atskirtos, kad būtų užkirstas kelias teršimui ir apsaugota aplinka; b) būtų skirtos visus numatytus darbus prižiūrintiems pareigūnams, ypač įskaitant tvarkančius techninės priežiūros užrašus, reikalingos patalpos; c) būtų numatytos patikimos priemonės komponentams, įrangai, įrankiams ir medžiagoms laikyti. Laikymo sąlygos turi būti tokios, kad eksploatuoti netinkamus komponentus ir medžiagas būtų galima atskirti nuo visų kitų komponentų, įrangos, įrankių ir medžiagų. Laikymo sąlygos turi atitikti gamintojo nurodymus, o prieiga turi būti apribota tik įgaliotiesiems asmenims. M.A.606 Reikalavimai darbuotojams a) Organizacija skiria atsakingą vadovą, kuriam suteikiami verslininko įgaliojimai, leidžiantys užtikrinti, kad užsakovo prašomai visai techninei priežiūrai būtų galima skirti lėšų ir kad ji būtų atliekama pagal šioje dalyje nustatytą standartą. b) Turi būti paskirtas asmuo arba asmenų grupė, atsakinga už tai, kad organizacija visada atitiktų šio poskyrio reikalavimus. Tas asmuo arba asmenys turi vykdyti atsakingo vadovo nurodymus. c) Visi b pastraipoje nurodyti asmenys privalo sugebėti įrodyti, kad jie yra įsigiję su orlaivio ir (arba) komponento technine priežiūra susijusių atitinkamų žinių, kvalifikaciją ir įgiję atitinkamos patirties. d) Organizacija numanomam darbui, dėl kurio yra sudaryta sutartis, paprastai turi turėti atitinkamų darbuotojų. Laikinus darbuotojus leidžiama samdytis tuo atveju, jeigu sutartis sudaroma dėl didesnės nei įprasta darbų apimties, ir laikinai samdytis galima tik tuos darbuotojus, kurie neišduoda išleidimo eksploatuoti pažymėjimų. e) Visų techninę priežiūrą atliekančių darbuotojų kvalifikacija turi būti įrodyta ir užregistruota. f) Specialias užduotis, pvz., virinimą, neardomuosius bandymus/tikrinimą, išskyrus paviršiaus įtrūkius nustatančius darbuotojus, atliekančių darbuotojų kvalifikacija turi atitikti oficialiai pripažintą standartą. g) Techninės priežiūros organizacija turi turėti pakankamai už išleidimą atsakingų darbuotojų, galinčių orlaiviui ir komponentams išduoti M.A.612 ir M.A.613 dalyse nurodytus išleidimo eksploatuoti pažymėjimus. Šie darbuotojai turi atitikti 66 dalies reikalavimus. M.A.607 Už išleidimą atsakingi darbuotojai a) Be M.A.606 dalies g pastraipoje nustatytų teisių, už išleidimą atsakingi darbuotojai savo teisėmis gali naudotis tik tada, jeigu organizacija užtikrina, kad: 1) už išleidimą atsakingi darbuotojai gali įrodyti, jog per ankstesnius dvejus metus jie įgijo atitinkamą pusės metų techninės priežiūros patirtį arba atitiko nuostatas, leidžiančias suteikti tam tikras teises; ir 2) už išleidimą atsakingi darbuotojai pakankamai išmano atitinkamą orlaivį ir (arba) orlaivio komponentą (-us), kurio (-ių) techninę priežiūrą jie ketina atlikti, ir susijusias organizacijos procedūras. b) Toliau nurodytais nenumatytais atvejais, jeigu orlaiviui uždraudžiama pakilti ne iš pagrindinės jo buveinės, o iš kitos vietos, kurioje nedirba atitinkami už išleidimą atsakingi darbuotojai, techninės priežiūros organizacija, su kuria sudaryta sutartis dėl šios priežiūros, gali suteikti vienkartinį įgaliojimą atlikti išleidimą: 1) vienam iš panašios technologijos, konstrukcijos ir sistemų orlaivio tipo kvalifikaciją turinčių savo darbuotojų; arba 2) bet kokiam asmeniui, turinčiam ne trumpesnę nei penkerių metų techninės priežiūros patirtį, ir orlaivio, kurio išleidimą būtina atlikti, tipui skirtą galiojančią Tarptautinės civilinės aviacijos organizacijos (ICAO) orlaivių techninės priežiūros licenciją, jeigu toje vietoje nėra pagal šią dalį atitinkamai patvirtintos organizacijos ir jeigu nusamdyta organizacija turi bei laiko dokumentais pagrįstus įrodymus apie to asmens patirtį ir licenciją. Kompetentingai institucijai apie visus šiuos atvejus turi būti pranešta per septynias dienas nuo to įgaliojimo atlikti išleidimą suteikimo. Vienkartinį įgaliojimą atlikti išleidimą suteikianti patvirtinta techninės priežiūros organizacija turi užtikrinti, kad visi tie skrydžio saugai galintys turėti įtakos darbai būtų dar kartą patikrinti. c) Patvirtinta techninės priežiūros organizacija turi turėti išsamius užrašus apie už išleidimą atsakingus darbuotojus ir turėti galiojantį visų už išleidimą atsakingų darbuotojų sąrašą. M.A.608 Komponentai, įranga ir įrankiai a) Organizacija turi: 1) turėti M.A.609 dalies techninės priežiūros duomenimis nustatytą įrangą ir įrankius arba techninės priežiūros organizacijos žinyne nurodytą lygiavertę įrangą ir įrankius, kurie reikalingi kasdieninei techninei priežiūrai atlikti atsižvelgiant į patvirtinimo taikymo sritį; ir 2) įrodyti, kad ji turi prieigą prie visos kitos įrangos ir įrankių, kurie naudojami tik kartais. b) Įrankiai ir įranga turi būti tikrinami ir kalibruojami pagal oficialiai pripažintą standartą. Organizacija turi turėti užrašus apie tuos kalibravimus ir naudotą standartą. c) Organizacija turi tikrinti, klasifikuoti ir atitinkamai paskirstyti visus gaunamus komponentus. M.A.609 Techninės priežiūros duomenys Patvirtinta techninės priežiūros organizacija, atlikdama techninę priežiūrą, įskaitant keitimus ir remontus, turi turėti ir naudoti taikomus galiojančius M.A.401 dalyje nurodytus techninės priežiūros duomenis. Jeigu techninės priežiūros duomenis pateikia užsakovas, juos privaloma turėti tik atliekant darbą. M.A.610 Užsakymas atlikti techninės priežiūros darbą Prieš pradedant techninę priežiūrą, organizacija ir užsakovas turi parengti rašytinį užsakymą atlikti darbą, kuriame aiškiai nustatoma atliktina techninė priežiūra. M.A.611 Techninė priežiūros standartai Visa techninė priežiūra atliekama pagal M.A. dalies D poskyrio reikalavimus. M.A.612 Orlaivio išleidimo eksploatuoti pažymėjimas Pagal šį poskyrį užbaigus visą nustatytą orlaivio techninę priežiūrą pagal M.A.801 dalį išduodamas orlaivio išleidimo eksploatuoti pažymėjimas. M.A.613 Komponento išleidimo eksploatuoti pažymėjimas a) Pagal šį poskyrį užbaigus visą nustatytą komponento techninę priežiūrą, pagal M.A.802 dalį išduodamas komponento išleidimo eksploatuoti pažymėjimas, Europos aviacijos saugos agentūros (EASA) 1 forma išduodama ne pagal M.A.603 dalies b pastraipą pagamintiems komponentams. b) Komponento išleidimo eksploatuoti pažymėjimą, Europos aviacijos saugos agentūros (EASA) 1 formą galima parengti remiantis kompiuterine duomenų baze. M.A.614 Techninės priežiūros užrašai a) Patvirtinta techninės priežiūros organizacija veda išsamius visų atliktų darbų užrašus. Turi būti laikomi visi užrašai, kurie įrodo, kad buvo laikytasi visų išleidimo eksploatuoti pažymėjimo išdavimo reikalavimų, įskaitant subrangovo išleidimo dokumentus, kurie taip pat turi būti laikomi. b) Patvirtinta techninės priežiūros organizacija visų išleidimo eksploatuoti pažymėjimų bei visų specialių patvirtintų remonto/keitimo duomenų, kurie buvo naudoti atliekant remontus/keitimus, kopiją įteikia orlaivio savininkui. c) Patvirtinta techninės priežiūros organizacija visų techninės priežiūros užrašų ir visų susijusių techninės priežiūros duomenų kopiją laiko trejus metus nuo orlaivio arba orlaivio komponento, kuriam buvo taikyta techninė priežiūra, išleidimo iš patvirtintos techninės priežiūros organizacijos dienos. 1. Užrašai turi būti laikomi taip, kad nebūtų pavogti arba sugadinti. 2. Visa duomenų rezervavimui užtikrinti naudojama aparatinė kompiuterio įranga turi būti laikoma kitoje vietoje nei darbui naudojamų duomenų laikymo įranga ir tokioje aplinkoje, kad būtų užtikrinta gera tų duomenų būsena. 3. Jeigu patvirtinta techninės priežiūros organizacija nutraukia savo veiklą, visi paskutinių dviejų metų laikotarpio laikomi techninės priežiūros užrašai turi būti perduodami paskutiniam atitinkamo orlaivio ar komponento savininkui arba užsakovui ar laikomi kompetentingos institucijos nustatytoje vietoje. M.A.615 Organizacijos teisės Organizacija gali: 1) patvirtinimo pažymėjime ir žinyne nustatytose vietose prižiūrėti visus orlaivius ir (arba) komponentus, kuriems ji buvo patvirtinta; 2) prižiūrėti visus orlaivius ir (arba) komponentus, kuriems organizacija buvo patvirtinta, bet kokioje kitoje vietoje, jeigu ta priežiūra reikalinga tik atsiradusiems defektams pašalinti; 3) užbaigus techninę priežiūrą pagal M.A.612 arba M.A.613 dalį išduoti išleidimo eksploatuoti pažymėjimus. M.A.616 Vidinis organizacijos patikrinimas Siekiant užtikrinti, kad patvirtinta techninės priežiūros organizacija vis atitiktų šio poskyrio reikalavimus, reguliariai turi būti atliekamas vidinis tos organizacijos patikrinimas. M.A.617 Patvirtintos techninės priežiūros organizacijos pakeitimai Siekiant, kad kompetentinga institucija galėtų nustatyti, ar tebesilaikoma šios dalies reikalavimų, patvirtinta techninės priežiūros organizacija kompetentingai institucijai praneša apie visus pasiūlymus keisti toliau išvardytus dalykus pirmiau nei jie pradedami įgyvendinti: 1) organizacijos pavadinimą; 2) organizacijos buveinę; 3) kitas organizacijos buveines; 4) atsakingą vadovą; 5) bet kurį iš M.A.606 dalies b pastraipoje nurodytų asmenų; 6) įrenginius, įrangą, įrankius, medžiagas, procedūras, darbų apimtį ir už išleidimą atsakingus darbuotojus, kurie gali turėti įtakos patvirtinimui. Jeigu tai yra pasiūlyti darbuotojų pakeitimai, apie kuriuos administracijai nebuvo žinoma iš anksto, apie šiuos pakeitimus turi būti pranešta atsiradus pirmai progai. M.A.618 Patvirtinimo galiojimo trukmė a) Išduoto patvirtinimo galiojimo trukmė neribojama. Jis galioja, jeigu: 1) organizacija tebeatitinka šios dalies reikalavimus pagal nuostatas, susijusias su pažeidimų ištaisymu, kaip nurodyta M.A.619 dalyje; ir 2) kompetentingai institucijai suteikiama prieiga prie organizacijos, kad ta institucija galėtų nustatyti, ar organizacija tebeatitinka šio dalies reikalavimus; ir 3) patvirtinimo neatsisakoma arba jis neatšaukiamas. b) Atsisakius patvirtinimo pažymėjimo arba jį atšaukus, pažymėjimas grąžinamas kompetentingai institucijai. M.A.619 Pažeidimai a) Pirmo lygio pažeidimas - tai bet koks esminis M dalies reikalavimų neatitikimas, dėl kurio sumažėja saugos standartas ir kuris kelia didelį pavojų skrydžio saugai. b) Antro lygio pažeidimas - tai bet koks M dalies reikalavimų neatitikimas, dėl kurio gali sumažėti saugos standartas ir kuris gali kelti pavojų skrydžio saugai. c) Techninės priežiūros organizacijos patvirtinimo turėtojas, gavęs pranešimą apie pažeidimus pagal M.B.605 dalį, turi parengti ištaisomųjų veiksmų planą ir per su kompetentinga institucija sutartą laikotarpį tai institucijai priimtinu būdu imasi tų veiksmų. G POSKYRIS NEPERTRAUKIAMĄJĮ TINKAMUMĄ SKRAIDYTI UŽTIKRINANTI ORGANIZACIJA M.A.701 Taikymo sritis Šiuo poskyriu nustatomi reikalavimai, kuriuos turi atitikti organizacija, kad jai būtų suteiktas patvirtinimas užtikrinti nepertraukiamąjį orlaivio tinkamumą skraidyti arba būtų pratęstas to patvirtinimo galiojimas. M.A.702 Paraiška Paraiška suteikti patvirtinimą nepertraukiamąjį tinkamumą skraidyti užtikrinančiai organizacijai arba pratęsti to patvirtinimo galiojimą įteikiama kompetentingos institucijos nustatyta forma ir numatytu būdu. M.A.703 Patvirtinimo galiojimo sritis a) Suteikus patvirtinimą, kompetentinga institucija išduoda VI priedėlyje nurodytą pažymėjimą. Patvirtintame nepertraukiamąjį tinkamumą skraidyti užtikrinančios įmonės žinyne pagal M.A.704 dalį turi būti nurodyti darbai, kuriuos galima atlikti atsižvelgiant į patvirtinimą. b) Nepaisant a pastraipos, jei tai yra komercinis oro transporto vežimas, patvirtinimas - tai oro vežėjo pažymėjimo, kurį kompetentinga institucija išdavė eksploatuojamam orlaiviui, dalis. M.A.704 Nepertraukiamojo tinkamumo skraidyti užtikrinimo žinynas a) Nepertraukiamąjį tinkamumą skraidyti užtikrinanti organizacija pateikia nepertraukiamojo tinkamumo skraidyti užtikrinimo žinyną, kuriame nurodoma ši informacija: 1) atsakingo vadovo pasirašytas pareiškimas, patvirtinantis, kad organizacija visą laiką dirbs pagal šios dalies ir organizacijos žinyno reikalavimus; ir 2) organizacijos darbo sritis; ir 3) M.A.706 dalies b pastraipoje ir M.A.706 dalies c pastraipoje nurodyto (-ų) asmens (-ų) pareigos ir pavardė (-ės); ir 4) organizacijos schema, kurioje apibūdinti M.A.706 dalies b pastraipoje ir M.A.706 dalies c pastraipoje nurodytus asmenis siejantys atsakomybės ryšiai; ir 5) M.A.707 dalies tinkamumo skraidyti patikros darbuotojai; ir 6) bendras įrenginių aprašymas ir jų išdėstymas; ir 7) procedūros, aprašančios, kaip nepertraukiamąjį tinkamumą skraidyti užtikrinanti techninės priežiūros organizacija užtikrins šios dalies reikalavimų vykdymą; ir 8) nepertraukiamojo tinkamumo skraidyti užtikrinimo žinyno pakeitimo procedūros. b) Nepertraukiamojo tinkamumo skraidyti užtikrinimo žinyną ir jo pakeitimus patvirtina kompetentinga institucija. Nepaisant b pastraipos, nedidelius nepertraukiamojo tinkamumo skraidyti užtikrinimo žinyno pakeitimus galima patvirtinti žinyno procedūra (toliau - netiesioginis patvirtinimas). M.A.705 Įrenginiai Nepertraukiamąjį tinkamumą skraidyti užtikrinanti organizacija M.A.706 dalyje nurodytiems darbuotojams tam tikrose vietose skiria buveinei tinkamas patalpas. M.A.706 Reikalavimai darbuotojams a) Organizacija skiria atsakingą vadovą, kuriam suteikiami verslininko įgaliojimai, leidžiantys užtikrinti, kad būtų skiriama lėšų nepertraukiamojo tinkamumo skraidyti užtikrinimo darbams ir kad jie būtų atliekami pagal šios dalies reikalavimus. b) Jei tai yra komercinis oro transporto vežimas, a punkte minėtas atsakingas vadovas - tai asmuo, kuriam taip pat suteikti verslininko įgaliojimai, leidžiantys užtikrinti, kad visas operatoriaus operacijas būtų galima finansuoti ir jas vykdyti pagal standartą, kuris nustatomas, kad būtų išduotas oro vežėjo pažymėjimas. c) Turi būti paskirtas asmuo arba asmenų grupė, atsakinga už tai, kad organizacija visada atitiktų šio poskyrio reikalavimus. Tas asmuo arba asmenys turi vykdyti atsakingo vadovo nurodymus. d) Jei tai yra komercinis oro transporto vežimas, atsakingas vadovas skiria vadybininką. Šis darbuotojas būtų atsakingas už nepertraukiamojo tinkamumo skraidyti užtikrinimo darbų tvarkymą ir priežiūrą pagal c punktą. e) d pastraipoje nurodyto paskirto vadybininko negali samdyti pagal 145 dalį patvirtinta organizacija, su kuria operatorius yra sudaręs sutartį, jeigu negaunamas specialus kompetentingos institucijos leidimas. f) Organizacija numatomam darbui turi turėti pakankamai apmokytų darbuotojų. g) Visi c ir g pastraipose nurodyti asmenys privalo galėti įrodyti, kad yra įsigiję su orlaivio tinkamumu skraidyti susijusių atitinkamų žinių, kvalifikaciją ir patirties. h) Visų nepertraukiamąjį tinkamumą skraidyti užtikrinančių darbuotojų kvalifikacija turi būti įregistruota raštiškai. M.A.707 Tinkamumo skraidyti patikros darbuotojai a) Patvirtinta nepertraukiamąjį tinkamumą skraidyti užtikrinanti organizacija, jeigu ji siekia, kad jai būtų suteiktas patvirtinimas atlikti tinkamumo skraidyti patikras, turi turėti atitinkamus tinkamumo skraidyti patikros darbuotojus, galinčius išduoti M.A. dalies I poskyrio periodiškai atliekamos orlaivio tinkamumo skraidyti patikros pažymėjimus arba rekomendacijas. Be M.A.706 dalyje nustatytųjų reikalavimų tie darbuotojai: 1) privalo būti įgiję ne trumpesnę nei penkerių metų patirtį užtikrinant nepertraukiamąjį tinkamumą skraidyti ir 2) turi turėti 66 dalyje nustatytą atitinkamą licenciją arba aviacijos bakalauro laipsnį ar lygiavertį dokumentą ar laipsnį; ir 3) turi būti išklausę techninės orlaivių priežiūros kursą; ir 4) patvirtintoje organizacijoje turi eiti su atitinkama atsakomybe susijusias pareigas. b) Patvirtintos nepertraukiamojo tinkamumo skraidyti organizacijos paskirtiems tinkamumo skraidyti patikros darbuotojams patvirtinta nepertraukiamojo tinkamumo skraidyti organizacija leidimą gali išduoti tik tada, kai prižiūrimi tie darbuotojai pagal nustatytus reikalavimus atlieka tinkamumo skraidyti patikrą ir juos oficialiai patvirtina kompetentinga institucija. c) Organizacija užtikrina, kad orlaivio tinkamumo skraidyti patikros darbuotojai galėtų įrodyti, kad jie yra įgiję naujos atitinkamos nepertraukiamojo tinkamumo skraidyti užtikrinimo patirties. d) Tinkamumo skraidyti patikros darbuotojų tapatybė turi būti nurodoma kiekvieną asmenį įrašant į nepertraukiamojo tinkamumo skraidyti užtikrinimo žinyną bei darant nuorodą į jiems suteiktą leidimą atlikti tinkamumo skraidyti patikrą. e) Organizacija apie visus tinkamumo skraidyti patikros darbuotojus turi vesti užrašus, kuriuose pateikiama išsami informacija apie visas įsigytas atitinkamas kvalifikacijas bei nepertraukiamojo tinkamumo skraidyti užtikrinimo patirties santrauka ir mokymas bei leidimo kopija. Šie užrašai turi būti laikomi dvejus metus tinkamumo skraidyti patikros darbuotojui išėjus iš organizacijos. M.A.708 Nepertraukiamojo tinkamumo skraidyti užtikrinimas a) Visi nepertraukiamojo tinkamumo skraidyti užtikrinimo darbai turi būti atliekami pagal M.A dalies C poskyrio reikalavimus. b) Patvirtinta nepertraukiamąjį tinkamumą skraidyti užtikrinanti organizacija kiekvienam prižiūrimam orlaiviui: 1) parengia ir taiko techninės priežiūros programą, įskaitant visas taikomas patikimumo programas; 2) orlaivio techninės priežiūros programą ir jos pakeitimus pateikia kompetentingai institucijai patvirtinti, o programos kopiją nusiunčia ne komerciniais tikslais eksploatuojamo orlaivio savininkui; 3) tvarko keitimų ir remontų patvirtinimą; 4) užtikrina, kad visa techninė priežiūra būtų atliekama pagal patvirtintą techninės priežiūros programą ir išleidžiama pagal M.A. dalies H poskyrį; 5) užtikrina, kad būtų taikomi visi nepertraukiamajam tinkamumui skraidyti turintys įtakos galiojantys tinkamumo skraidyti ir eksploatavimo nurodymai; 6) užtikrina, kad atliekant planinę techninę priežiūrą nustatytus visus defektus arba tuos defektus, apie kuriuos buvo pranešta, atitinkamai pašalintų patvirtinta techninės priežiūros organizacija; 7) užtikrina, kad iškilus būtinybei orlaivis būtų perduodamas atitinkamai patvirtintai techninės priežiūros organizacijai; 8) siekdama, kad darbas būtų atliekamas pagal nustatytus reikalavimus, derina planinę techninę priežiūrą, tinkamumo skraidyti nurodymų taikymą, ribotos eksploatavimo trukmės dalių pakeitimą ir komponentų tikrinimą; 9) tvarko ir rengia laikyti visus nepertraukiamojo tinkamumo skraidyti užrašus ir (arba) operatoriaus techninių užrašų žurnalą; 10) užtikrina, kad pareiškimas apie masės ir sunkio centro nustatymą atitiktų esamą orlaivio būseną. c) Jei tai yra komercinis oro transporto vežimas ir jei operatorius nėra tinkamai patvirtintas pagal 145 dalį, operatorius su pagal 145 dalį patvirtinta organizacija arba kitu operatoriumi sudaro rašytinę techninės priežiūros sutartį, kurioje išsamiai nurodo M.A.301 dalies 2 punkte, M.A.301 dalies 3 punkte, M.A.301 dalies 5 punkte ir M.A.301 dalies 6 punkte numatytas funkcijas bei užtikrina, kad visą techninę priežiūrą galiausiai atliktų 145 dalyje patvirtinta techninės priežiūros organizacija bei nustato kokybės užtikrinimo priemones pagal M.A.712 dalies b pastraipą. Orlaivio buveinę, planinės priešskrydinės techninės priežiūros ir variklio techninės priežiūros sutartis su visais pakeitimais turi patvirtinti kompetentinga institucija. Tačiau jei tai yra: 1) orlaivis, kuriam reikia neplaninės priešskrydinės techninės priežiūros, tada sutartį su 145 dalies techninės priežiūros organizacija galima sudaryti kaip atskirus užsakymus atlikti darbus; 2) techninė komponento priežiūra, įskaitant variklio techninę priežiūrą, c pastraipoje nurodytą sutartį su 145 dalies techninės priežiūros organizacija galima sudaryti kaip atskirus užsakymus atlikti darbus. M.A.709 Dokumentai Patvirtinta nepertraukiamąjį tinkamumą skraidyti užtikrinanti organizacija, atlikdama M.A.708 dalies nepertraukiamojo tinkamumo skraidyti užduotis, turi turėti ir naudoti galiojančius naujausius M.A.401 dalies techninės priežiūros duomenis. M.A.710 Tinkamumo skraidyti patikra a) Patvirtinta nepertraukiamąjį tinkamumą skraidyti užtikrinanti organizacija turi atlikti išsamų dokumentais pagrįstą orlaivio užrašų patikrinimą, kad būtų laikomasi M.A.902 dalies orlaivio tinkamumo skraidyti patikros reikalavimų, ir kad būtų įsitikinta, jog: 1) orlaivio sklandmens, variklio ir oro sraigto skraidytų valandų skaičius ir susiję skrydžio ciklai yra tinkamai užregistruoti; ir 2) orlaivio konfigūracijai yra taikomas skrydžio žinynas ir jame atsispindi padėtis po paskutinio patikrinimo; ir 3) orlaivyje buvo atlikti visi pagal patvirtintą techninės priežiūros programą privalomi darbai; ir 4) visi žinomi defektai buvo pašalinti arba, jeigu būtina, apie juos buvo pranešta nustatytu būdu; ir 5) visi galiojantys tinkamumo skraidyti nurodymai buvo taikyti bei užregistruoti nustatytu būdu; ir 6) visi orlaivyje atlikti keitimai ir remontai buvo užregistruoti bei patvirtinti pagal 21 dalį; ir 7) visi orlaivyje įmontuoti ribotos eksploatavimo trukmės komponentai yra tinkamai paženklinti, užregistruoti ir patvirtinta jų eksploatavimo trukmė nėra pasibaigusi; ir 8) visi techninės priežiūros darbai buvo atlikti pagal šios dalies reikalavimus; ir 9) einamasis pareiškimas apie masės ir sunkio centro nustatymą atitinka orlaivio konfigūraciją ir yra galiojantis; ir 10) orlaivis atitinka paskutinius agentūros patvirtintus jo konstrukcijos tipo pakeitimus. b) Patvirtintos nepertraukiamąjį tinkamumą skraidyti užtikrinančios organizacijos darbuotojai, atliekantys tinkamumo skraidyti patikrą, atlieka fizinę orlaivio patikrą. Tinkamumo skraidyti patikrą atliekantiems darbuotojams, kurie nebuvo tinkamai apmokyti pagal 66 dalį, turi padėti pagal pirmiau minėtos dalies reikalavimus apmokyti darbuotojai. c) Atlikdami fizinę orlaivio patikrą, tinkamumo skraidyti patikros darbuotojai turi užtikrinti, kad: 1) būtų tinkamai uždėti visi privalomi ženklai ir nurodomieji užrašai; ir 2) orlaivis atitiktų patvirtinto skrydžio žinyno reikalavimus; ir 3) orlaivio konfigūracija atitiktų patvirtintus dokumentus; ir 4) neliktų jokių akivaizdžių defektų, kurie nebuvo nurodyti pagal M.A.404 dalį; ir 5) orlaivis atitiktų dokumentais pagrįstus a pastraipos patikrinimo užrašus. d) Nukrypstant nuo M.A.902 dalies a pastraipos, tinkamumo skraidyti patikrai atlikti leidžiama numatyti ne ilgesnį nei 90 dienų laikotarpį, kad tebegaliotų tinkamumo skraidyti patikros procedūros nuostatos ir kad fizinį patikrinimą būtų galima atlikti tikrinant techninės priežiūros darbus. e) M.A.902 dalies tinkamumo skraidyti patikros pažymėjimą (Europos aviacijos saugos agentūros (EASA) 15 b formą) arba rekomendaciją patvirtintos nepertraukiamojo tinkamumo skraidyti užtikrinimo organizacijos vardu išduoda atitinkamai įgalioti M.A.707 dalies tinkamumo skraidyti patikros darbuotojai, jeigu nustatoma, kad tinkamumo skraidyti patikra buvo atlikta tinkamai. f) Visų orlaiviui išduotų tinkamumo skraidyti patikros pažymėjimų arba pažymėjimų, kurių galiojimas buvo pratęstas, kopija per 10 dienų turi būti nusiųsta to orlaivio registravimo valstybei narei. g) Neleidžiama sudaryti subrangos sutarčių tinkamumo skraidyti patikrai atlikti. h) Jeigu tinkamumo skraidyti patikros išvados būtų nepakankamos, apie tai turi būti pranešta kompetentingai institucijai. M.A.711 Organizacijos teisės a) Patvirtinta nepertraukiamąjį tinkamumą skraidyti užtikrinanti organizacija gali: 1) užtikrinti nekomerciniam oro transporto vežimui naudojamo orlaivio nepertraukiamąjį tinkamumą skraidyti, kaip nurodyta patvirtinimo pažymėjime; 2) užtikrinti komerciniam oro transporto vežimui naudojamo orlaivio nepertraukiamąjį tinkamumą skraidyti, jeigu nurodyta jo oro vežėjo pažymėjime; 3) atsižvelgdama į savo patvirtinimo apribojimą, susitarti su kita jos kokybės sistemą įdiegusia organizacija, kad pastaroji atliktų bet kokią nepertraukiamojo tinkamumo skraidyti užtikrinimo užduotį. b) Patvirtintai nepertraukiamąjį tinkamumą skraidyti užtikrinančiai organizacijai galima suteikti papildomą patvirtinimą, kad ji galėtų: 1) išduoti tinkamumo skraidyti patikros pažymėjimą arba 2) pateikti registravimo valstybei narei rekomendaciją dėl tinkamumo skraidyti patikros. c) Organizacija, kad jai būtų suteiktos b pastraipoje nurodytos teisės, turi būti registruota vienoje iš valstybių narių. M.A.712 Kokybės užtikrinimo sistema a) Siekiant, kad būtų garantuota, jog patvirtinta nepertraukiamąjį tinkamumą skraidyti užtikrinanti organizacija tebeatitinka šio poskyrio reikalavimus, ji turi įdiegti kokybės užtikrinimo sistemą ir paskirti kokybės užtikrinimo darbuotoją, kuris kontroliuotų, ar laikomasi orlaivio tinkamumą skraidyti užtikrinančių procedūrų ir ar jų pakanka. Atitikties įvertinimas apima grįžtamojo ryšio sistemą su atsakingu darbuotoju, kad būtų užtikrinamas ištaisomųjų veiksmų taikymas, jeigu būtina. b) Kokybės užtikrinimo sistema turi kontroliuoti M.A. dalies G poskyrio veiklą. Ši sistema turi apimti bent šias funkcijas: 1) turi būti kontroliuojama, ar visa M.A. dalies G poskyrio veikla vykdoma pagal patvirtintas procedūras; ir 2) turi būti kontroliuojama, ar visi techninės priežiūros darbai, dėl kurių buvo sudaryta sutartis, atliekami pagal sutartį; ir 3) turi būti kontroliuojama, ar tebesilaikoma šios dalies reikalavimų. c) Užrašai apie šią veiklą laikomi bent dvejus metus. d) Jeigu patvirtintoji nepertraukiamąjį tinkamumą skraidyti užtikrinanti organizacija yra patvirtinta pagal kitą dalį, kokybės užtikrinimo sistemą galima derinti su kita sistema, kurią privaloma taikyti pagal kitą dalį. e) Jei tai yra komercinis oro transporto vežimas, M.A. dalies G poskyrio kokybės užtikrinimo sistema turi būti sudedamoji operatoriaus kokybės užtikrinimo sistemos dalis. f) Jei tai yra pagal M.A.711 dalies b pastraipą suteikiamų teisių neturinti M.A. dalies G poskyrio maža organizacija, kokybės užtikrinimo sistemą gali atstoti reguliariai atliekami vidiniai organizacijos patikrinimai. M.A.713 Patvirtintos nepertraukiamąjį tinkamumą skraidyti užtikrinančios organizacijos pakeitimai Siekiant, kad kompetentinga institucija galėtų nustatyti, ar tebesilaikoma šios dalies reikalavimų, patvirtinta nepertraukiamąjį tinkamumą skraidyti užtikrinanti organizacija kompetentingai institucijai praneša apie visus pasiūlymus keisti toliau išvardytus dalykus pirmiau nei jie pradedami įgyvendinti: 1) organizacijos pavadinimą; 2) organizacijos buveinę; 3) kitas organizacijos buveines; 4) atsakingą vadovą; 5) bet kokį iš M.A.706 dalies c pastraipoje nurodytų asmenų; 6) įrenginius, procedūras, darbų apimtį ir darbuotojus, kurie gali turėti įtakos patvirtinimui. Jeigu tai yra pasiūlyti darbuotojų pakeitimai, apie kuriuos administracijai nebuvo žinoma iš anksto, apie šiuos pakeitimus turi būti pranešta atsiradus pirmai progai. M.A.714 Užrašų tvarkymas a) Nepertraukiamąjį tinkamumą skraidyti užtikrinanti organizacija veda išsamius atliekamo darbo užrašus. Pagal M.A.305 ir, jeigu taikoma, M.A.306 dalis privalomi užrašai turi būti išlaikomi. b) Jeigu nepertraukiamąjį tinkamumą skraidyti užtikrinančiai organizacijai yra suteikta M.A.711 dalies b pastraipos teisė, ši organizacija turi išlaikyti visų išduotų tinkamumo skraidyti patikros pažymėjimų ir rekomendacijų kopijas bei visus patvirtinamuosius dokumentus. c) Nepertraukiamąjį tinkamumą skraidyti užtikrinanti organizacija visų b pastraipoje išvardytų užrašų kopiją laiko dvejus metus nuo orlaivio eksploatavimo pabaigos. d) Užrašai turi būti laikomi taip, kad jų nebūtų galima sugadinti, pakeisti ir pavogti. e) Visa duomenų rezervavimui užtikrinti naudojama aparatinė kompiuterio įranga turi būti laikoma kitoje vietoje nei darbui naudojamų duomenų laikymo įranga ir tokioje aplinkoje, kad būtų užtikrinta gera tų duomenų būsena. f) Jeigu orlaivio nepertraukiamojo tinkamumo skraidyti užtikrinimas perleidžiamas kitai organizacijai arba asmeniui, visi laikomi užrašai perduodami minėtai organizacijai arba asmeniui. Nustatyta užrašų laikymo trukmė tebetaikoma minėtai organizacijai arba asmeniui. g) Jeigu nepertraukiamąjį tinkamumą skraidyti užtikrinanti organizacija nutraukia savo veiklą, visi laikomi užrašai perduodami orlaivio savininkui. M.A.715 Patvirtinimo galiojimo trukmė a) Išduoto patvirtinimo galiojimo trukmė neribojama. Jis galioja, jeigu: 1) organizacija tebeatitinka šios dalies reikalavimus pagal nuostatas, susijusias su pažeidimų ištaisymu, kaip nurodyta M.A.705 dalyje; ir 2) kompetentingai institucijai suteikiama prieiga prie organizacijos, kad ta institucija galėtų nustatyti, ar organizacija tebeatitinka šios dalies reikalavimus; ir 3) patvirtinimo neatsisakoma arba jis neatšaukiamas. b) Atsisakius patvirtinimo pažymėjimo arba jį atšaukus, pažymėjimas grąžinamas kompetentingai institucijai. M.A.716 Pažeidimai a) Pirmo lygio pažeidimas - tai bet koks esminis M dalies reikalavimų neatitikimas, dėl kurio sumažėja saugos standartas ir kuris kelia didelį pavojų skrydžio saugai. b) Antro lygio pažeidimas - tai bet koks M dalies reikalavimų neatitikimas, dėl kurio gali sumažėti saugos standartas ir kuris gali kelti pavojų skrydžio saugai. c) Nepertraukiamojo tinkamumo skraidyti užtikrinimo organizacijos patvirtinimo turėtojas, gavęs pranešimą apie pažeidimus pagal M.B.705 dalį, turi parengti ištaisomųjų veiksmų planą ir per su kompetentinga institucija sutartą laikotarpį tai institucijai priimtinu būdu imtis tų veiksmų. H POSKYRIS IŠLEIDIMO EKSPLOATUOTI PAŽYMĖJIMAS - CRS M.A.801 Orlaivio išleidimo eksploatuoti pažymėjimas a) Išskyrus orlaivį, kurį eksploatuoti išleido 145 dalyje nustatyta organizacija, išleidimo eksploatuoti pažymėjimas išduodamas pagal šį poskyrį. b) Išleidimo eksploatuoti pažymėjimas išduodamas prieš skrydį užbaigus visus techninės priežiūros darbus. Įsitikinus, kad visi privalomi techninės priežiūros darbai buvo atlikti pagal nustatytus reikalavimus, išleidimo eksploatuoti pažymėjimą išduoda: 1) atitinkami už išleidimą atsakingi darbuotojai - M.A. dalies F poskyryje patvirtintos techninės priežiūros organizacijos vardu; arba 2) pagal 66 dalies reikalavimus už išleidimą atsakingi darbuotojai, išskyrus 7 priedėlyje išvardytus sudėtingus techninės priežiūros darbus; arba 3) M.A.803 dalyje nurodytas pilotas/savininkas. c) Jeigu eksploatuoti išleidžiama pagal b pastraipos 2 punktą, už išleidimą atsakingiems darbuotojams atlikti techninės priežiūros užduotis gali padėti tų darbuotojų nuolatos tiesiogiai prižiūrimas vienas arba daugiau asmenų. d) Išleidimo eksploatuoti pažymėjime pateikiama pagrindinė informacija apie atliktą techninę priežiūrą, šios techninės priežiūros užbaigimo data ir: 1) patvirtintos techninės priežiūros organizacijos, įskaitant nuorodą į patvirtinimą pagal M.A. dalies F poskyrį, ir pirmiau minėtą pažymėjimą išduodančių už išleidimą atsakingų darbuotojų tapatybė; arba 2) jei tai yra pagal šios dalies b pastraipos 2 punktą išduotas išleidimo eksploatuoti pažymėjimas, jį išduodančių darbuotojų tapatybė ir, jeigu taikoma, licencijos numeris. e) Nepaisant b pastraipos nuostatų, jeigu techninė priežiūra nėra užbaigiama, šis faktas įrašomas orlaivio išleidimo eksploatuoti pažymėjime prieš išduodant šį pažymėjimą. f) Išleidimo eksploatuoti pažymėjimas neišduodamas, jeigu sužinoma apie kokį nors skrydžio saugai didelę įtaką galintį turėti neatitikimą. M.A.802 Komponento išleidimo eksploatuoti pažymėjimas a) Išleidimo eksploatuoti pažymėjimas išduodamas užbaigus visą orlaivio komponento techninę priežiūrą ir kol tas komponentas nėra įmontuotas į orlaivį. b) Valstybių narių oficialūs išleidimo pažymėjimai, t. y. Europos aviacijos saugos agentūros (EASA) 1 forma - tai orlaivio komponento išleidimo eksploatuoti pažymėjimas. M.A.803 Piloto/savininko leidimas a) Pilotas/savininkas - tai asmuo, kuriam priklauso prižiūrimas orlaivis arba tą orlaivį jis valdo bendros nuosavybės teise ir kuris turi galiojančią atitinkamo tipo arba kategorijos piloto licenciją. b) Jei tai yra bet koks privačioms reikmėms naudojamas paprastos konstrukcijos ir ne didesnės 2730 kg kilimo masės orlaivis, sklandytuvas ir balionas, pilotas/savininkas gali išduoti išleidimo eksploatuoti pažymėjimą, jeigu pilotas/savininkas atliko VIII priedėlyje nurodytą ribotą techninę priežiūrą. c) Piloto/savininko atliekama ribota techninė priežiūra turi būti nustatoma M.A.302 dalyje nurodytoje orlaivio techninės priežiūros programoje. d) Išleidimo eksploatuoti pažymėjimas turi būti įrašytas orlaivio žurnale ir tame pažymėjime turi būti pateikiama išsami informacija apie atliktus techninės priežiūros darbus, tų darbų užbaigimo data ir pažymėjimą išduodančio piloto/savininko tapatybė bei piloto licencijos numeris. I POSKYRIS TINKAMUMO SKRAIDYTI PATIKROS PAŽYMĖJIMAS M.A.901 Orlaivio tinkamumo skraidyti patikra Siekiant, kad orlaivio tinkamumo skraidyti pažymėjimas būtų galiojantis, periodiškai turi būti atliekama orlaivio tinkamumo skraidyti patikra ir periodiškai pildomi orlaivio nepertraukiamojo tinkamumo skraidyti užrašai. a) Tinkamumo skraidyti patikros pažymėjimas išduodamas pagal III priedėlį (Europos aviacijos saugos agentūros (EASA) 15a arba 15b forma) pagal nustatytus reikalavimus užbaigus tinkamumo skraidyti patikrą ir galioja vienerius metus. b) Nepertraukiamai prižiūrimas orlaivis - tai pagal M.A. dalies G poskyrį patvirtintos nepertraukiamąjį tinkamumą skraidyti užtikrinančios organizacijos visą laiką prižiūrimas orlaivis, kuris tų pačių organizacijų buvo prižiūrimas ankstesnius 12 mėnesių ir kurį prižiūrėjo patvirtintos techninės priežiūros organizacijos. Šios nuostatos taikomos pagal M.A.803 dalies b pastraipą atliekamai techninei priežiūrai ir išleidimui eksploatuoti pagal M.A.801 dalies b pastraipos 2 punktą ir M.A.801 dalies b pastraipos 3 punktą. c) Jei tai yra nepertraukiamai prižiūrimas orlaivis, nepertraukiamąjį orlaivio tinkamumą skraidyti užtikrinanti organizacija, jeigu ji yra patvirtinta pagal nustatytus reikalavimus, gali: 1) pagal M.A.710 dalį išduoti tinkamumo skraidyti patikros pažymėjimą ir 2) savo išduotų tinkamumo skraidyti patikros pažymėjimų, jeigu orlaivis tebėra nepertraukiamai prižiūrimas, galiojimą pratęsti du kartus (kiekvieną kartą galiojimas pratęsiamas vieneriems metams). Tinkamumo skraidyti patikros pažymėjimo galiojimo negalima pratęsti, jeigu organizacija žino, kad orlaivis neatitinka tinkamumo skraidyti nurodymų, arba jeigu yra pagrindo numanyti apie tą neatitikimą. d) Jeigu orlaivis nėra nepertraukiamai prižiūrimas arba jeigu jį prižiūri pagal M.A. dalies G poskyrį patvirtinta nepertraukiamąjį tinkamumą skraidyti užtikrinanti, tačiau teisės atlikti tinkamumo skraidyti patikrų neturinti organizacija, tinkamumo skraidyti patikros pažymėjimą išduoda kompetentinga institucija, atlikusi įvertinimą, kurio rezultatai atitinka nustatytuosius ir kuris grindžiamas kartu su savininko arba operatoriaus paraiška atsiųsta tinkamai patvirtintos nepertraukiamąjį tinkamumą skraidyti užtikrinančios organizacijos rekomendacija. Ši rekomendacija grindžiama pagal M.A.710 dalį atlikta tinkamumo skraidyti patikra. e) Jeigu iš aplinkybių aiškėja galimas pavojus saugai, kompetentinga institucija gali nuspręsti atlikti tinkamumo skraidyti patikrą ir pati išduoti tinkamumo skraidyti patikros pažymėjimą. Šiuo atveju savininkas arba operatorius kompetentingai institucijai pateikia: - kompetentingos institucijos prašomus dokumentus, - tinkamas patalpas jos darbuotojams tam tikroje vietoje, ir - jeigu būtina, atitinkamą kvalifikaciją pagal 66 dalį turinčių papildomų darbuotojų. M.A.902 Tinkamumo skraidyti patikros pažymėjimo galiojimas a) Tinkamumo skraidyti patikros pažymėjimas nustoja galioti, jeigu: 1) jo galiojimas sustabdomas arba jis atšaukiamas; arba 2) sustabdomas tinkamumo skraidyti pažymėjimo galiojimas arba jis atšaukiamas; arba 3) orlaivis neįrašytas į valstybės narės orlaivių registrą; arba 4) sustabdomas tipo pažymėjimo, kuriuo remiantis buvo išduotas tinkamumo skraidyti pažymėjimas, galiojimas arba tipo pažymėjimas atšaukiamas. b) Orlaiviui neturi būti leidžiama skristi, jeigu negalioja jo tinkamumo skraidyti pažymėjimas arba jeigu: 1) orlaivio nepertraukiamasis tinkamumas skraidyti arba bet koks orlaivyje įmontuotas komponentas neatitinka šios dalies reikalavimų; arba 2) orlaivis nebeatitinka agentūros patvirtinto konstrukcijos tipo; arba 3) orlaivis buvo eksploatuotas ilgiau nei nustatyta patvirtintame skrydžio žurnale arba tinkamumo skraidyti pažymėjime nesiimant atitinkamų veiksmų; arba 4) orlaivį buvo ištikusi jo tinkamumui skraidyti turėjusi įtakos avarija arba buvo sutrikęs veikimas, tačiau po avarijos arba sutrikus veikimui nebuvo imtasi atitinkamų veiksmų, kad būtų atkurtas orlaivio tinkamumas skraidyti; arba 5) keitimas arba remontas nebuvo patvirtintas pagal 21 dalį. c) Jeigu tinkamumo skraidyti patikros pažymėjimo atsisakoma arba jis atšaukiamas, tas pažymėjimas grąžinamas kompetentingai institucijai. M.A.903 Orlaivio registracijos perleidimas Europos Sąjungoje a) Pareiškėjas, perleisdamas orlaivio registraciją Europos Sąjungoje: 1) ankstesnės registracijos valstybei narei nurodo būsimos registracijos valstybę narę; 2) būsimos registracijos valstybei narei įteikia paraišką, kad pagal 21 dalį būtų išduotas naujas tinkamumo skraidyti pažymėjimas. b) Nepaisant M.A.902 dalies a pastraipos 3 punkto, ankstesnis tinkamumo skraidyti patikros pažymėjimas galioja iki jo galiojimo pabaigos. M.A.904 Į Europos Sąjungą importuoto orlaivio tinkamumo skraidyti patikra a) Pareiškėjas, orlaivį į valstybę narę importuodamas iš trečiosios šalies: 1) registracijos valstybei narei įteikia paraišką, kad pagal 21 dalį būtų išduotas naujas tinkamumo skraidyti pažymėjimas; ir 2) pasirūpina, kad tinkamumo skraidyti patikrą atliktų tinkamai patvirtinta nepertraukiamąjį tinkamumą skraidyti užtikrinanti organizacija; ir 3) pasirūpina, kad būtų atlikti visi techninės priežiūros darbai, kuriuos atlikti prašė nepertraukiamąjį tinkamumą skraidyti užtikrinanti organizacija. b) Įsitikinusi, kad orlaivis atitinka atitinkamus reikalavimus, nepertraukiamąjį tinkamumą skraidyti užtikrinanti organizacija registravimo valstybei narei siunčia dokumentais pagrįstą rekomendaciją išduoti tinkamumo skraidyti patikros pažymėjimą. c) Savininkas patikrai atlikti registravimo valstybei narei užtikrina prieigą prie orlaivio. d) Registravimo valstybė narė, įsitikinusi, kad orlaivis atitinka 21 dalies reikalavimus, išduoda naują tinkamumo skraidyti pažymėjimą. e) Valstybė narė taip pat išduoda paprastai metus galiojantį tinkamumo skraidyti patikros pažymėjimą, jeigu valstybė narė nenustato galiojimo trukmę apriboti leidžiančių priežasčių. M.A.905 Pažeidimai a) Pirmo lygio pažeidimas - tai bet koks esminis M dalies reikalavimų neatitikimas, dėl kurio sumažėja saugos standartas ir kuris kelia didelį pavojų skrydžio saugai. b) Antro lygio pažeidimas - tai bet koks M dalies reikalavimų neatitikimas, dėl kurio gali sumažėti saugos standartas ir kuris gali kelti pavojų skrydžio saugai. c) Pagal M.A.201 dalį atsakingas asmuo arba organizacija, gavusi pranešimą apie pažeidimus pagal M.B.303 dalį, turi parengti ištaisomųjų veiksmų planą ir per su kompetentinga institucija sutartą laikotarpį tai institucijai priimtinu būdu imtis tų veiksmų, įskaitant užkertančius kelią pakartotiniam pažeidimui ir pagrindinę pažeidimo priežastį pašalinančius atitinkamus ištaisomuosius veiksmus. B SKYRIUS KOMPETENTINGOS INSTITUCIJOS PROCEDŪRA A POSKYRIS BENDROJI DALIS M.B.101 Taikymo sritis Šiame skyriuje nustatomi administraciniai reikalavimai, kurių turi laikytis už šios dalies A skyriaus taikymą ir diegimą atsakingos kompetentingos institucijos. M.B.102 Kompetentinga institucija a) Bendroji dalis Valstybė narė skiria kompetentingą instituciją su jai suteiktais įsipareigojimais išduoti, pratęsti, keisti pažymėjimus, sustabdyti jų galiojimą arba atšaukti pažymėjimus ir prižiūrėti nepertraukiamąjį tinkamumą skraidyti. Ši kompetentinga institucija parengia dokumentais patvirtintą tvarką ir nustato organizacijos struktūrą. b) Priemonės Darbuotojų turi būti tiek, kad jie galėtų įvykdyti šiame B skyriuje nurodytus reikalavimus. c) Kvalifikacija ir mokymas Visi M dalyje nurodytą veiklą vykdantys darbuotojai turi būti atitinkamai apmokyti ir įsigiję reikiamų žinių, įgiję patirties, išklausę pradinio mokymo kursą ir nuolatinio profesinio mokymo kursą, kad galėtų atlikti jiems skirtas užduotis. d) Procedūros Kompetentinga institucija nustato procedūras, kuriomis išsamiai nurodo, kaip turi būti užtikrintas šios dalies reikalavimų laikymasis. Procedūros turi būti papildomai tikrinamos ir iš dalies keičiamos, kad būtų užtikrinama nepertraukiamoji atitiktis. M.B.103 Priimtinos priemonės atitikčiai nustatyti Agentūra parengia priimtinas priemones atitikčiai nustatyti, kurias valstybės narės gali naudoti siekdamos nustatyti, ar laikomasi šios dalies reikalavimų. Jeigu yra laikomasi priimtinų priemonių atitikčiai nustatyti, tariama, kad yra laikomasi susijusių šios dalies reikalavimų. M.B.104 Užrašų tvarkymas a) Kompetentingos institucijos nustato užrašų tvarkymo sistemą, leidžiančią tinkamu būdu sekti visų pažymėjimų išdavimo, galiojimo pratęsimo, keitimo, galiojimo sustabdymo arba atšaukimo procesą. b) Pagal M dalį patvirtintos organizacijos priežiūrai taikomi užrašai turi apimti bent: 1) paraišką suteikti organizacijai patvirtinimą; 2) organizacijos patvirtinimo pažymėjimą, įskaitant visus pakeitimus; 3) audito programos kopiją, kurioje nurodomos datos, kada auditas turi būti atliktas, ir datos, kada jis buvo atliktas; 4) kompetentingos institucijos vykdomos nepertraukiamosios priežiūros užrašus, įskaitant visus audito užrašus; 5) visų svarbių susirašinėjimo dokumentų kopijas; 6) išsamią informaciją apie visas išlygas ir įgyvendinimo priemones; 7) visas su organizacijos priežiūra susijusias kitų kompetentingų institucijų ataskaitas; 8) organizacijos žinyną ir pakeitimus; 9) visų kompetentingos institucijos tiesiogiai patvirtintų dokumentų kopijas. c) b pastraipoje nurodyti užrašai laikomi ne trumpiau nei ketverius metus. d) Minimalūs kiekvieno orlaivio priežiūros užrašai - bent šių dokumentų kopijos: 1) orlaivio tinkamumo skraidyti pažymėjimo; 2) tinkamumo skraidyti patikros pažymėjimo; 3) A skyriaus G poskyryje nurodytos organizacijos rekomendacijos; 4) tiesiogiai valstybės narės atliktų tinkamumo skraidyti patikrų ataskaitų; 5) visų svarbių su orlaiviu susijusių susirašinėjimo dokumentų; 6) visų išlygų ir įgyvendinimo priemonių, 7) visų kompetentingos institucijos tiesiogiai patvirtintų dokumentų, kaip nurodyta M.B. dalies B poskyryje. e) d pastraipoje nurodyti užrašai laikomi dvejus metus nuo tos dienos, kai orlaivį buvo nustota eksploatuoti. f) Visi M.B.104 dalyje nurodyti užrašai turi būti prieinami prašymą pateikusiai kitai valstybei narei arba agentūrai. M.B.105 Abipusis pasikeitimas informacija a) Siekiant, kad būtų prisidedama gerinant skrydžių saugą, kompetentingos institucijos pagal pagrindinio reglamento 11 straipsnį turi keistis visa būtina informacija. b) Nepažeidžiant valstybių narių kompetencijos, jeigu galimas pavojus saugai apima kelias valstybes nares, atitinkamos kompetentingos institucijos padeda vienos kitoms imantis būtinų priežiūros veiksmų. B POSKYRIS ATSAKOMYBĖ M.B.201 Įsipareigojimai Kompetentingos institucijos, kaip nurodyta M.1 dalyje, yra atsakingos už tikrinimų ir tyrimų atlikimą, kad būtų nustatyta, ar laikomasi šios dalies reikalavimų. C POSKYRIS NEPERTRAUKIAMASIS TINKAMUMAS SKRAIDYTI M.B.301 Techninės priežiūros programa a) Kompetentinga institucija tikrina, ar techninės priežiūros programa atitinka M.A.302 dalies nuostatas. b) Išskyrus tą atvejį, jeigu M.A.302 dalies e pastraipoje numatyta kitaip, techninės priežiūros programą ir jos pakeitimus tiesiogiai patvirtina kompetentinga institucija. c) Jei tai yra netiesioginis patvirtinimas, techninės priežiūros programos tvarką kompetentinga institucija patvirtina atsižvelgdama į nepertraukiamojo tinkamumo skraidyti užtikrinimo žinyną. d) Siekiant, kad techninės priežiūros programa būtų patvirtinta pagal b pastraipą, kompetentinga institucija turi turėti prieigą prie visų M.A.302 dalies c ir d punktuose nustatytų duomenų. M.B.302 Išlygos Visas pagal pagrindinio reglamento 10 straipsnio 3 dalį suteiktas išlygas registruoja ir laiko kompetentinga institucija. M.B.303 Nepertraukiamoji orlaivio tinkamumo skraidyti kontrolė a) Visos kompetentingos institucijos parengia tikrinimo programą, kad būtų kontroliuojama jos registre įrašytų orlaivių tinkamumo skraidyti būsena. b) Tikrinimo programa apima tipinių orlaivių tikrinimą. c) Programa rengiama atsižvelgiant į registre įrašytų orlaivių skaičių, turimų darbuotojų žinias ir praeityje atliktus priežiūros darbus. d) Tikrinant produktą, dėmesys skiriamas tam tikriems pagrindiniams pavojų tinkamumui skraidyti keliantiems elementams ir bet kokių pažeidimų nustatymui. Be to, kompetentinga institucija analizuoja visus pažeidimus, kad būtų nustatyta jų priežastis. e) Apie visus pažeidimus raštiškai turi būti pranešama pagal M.A.201 dalį atsakingam asmeniui arba organizacijai. f) Kompetentinga institucija registruoja visus pažeidimus, pažeidimų ištaisymo priemones ir rekomendacijas. g) Jeigu atliekant orlaivio patikrinimus nustatoma įrodymų, patvirtinančių, kad nesilaikoma M dalies reikalavimų, kompetentinga institucija imasi M.B.903 dalyje numatytų veiksmų. h) Jeigu nustatoma, kad pagrindinė neatitikimo priežastis sietina su kokiu nors poskyriu arba kita dalimi, neatitikimui skirtų priemonių imamasi atsižvelgiant į atitinkamos dalies reikalavimus. M.B.304 Atšaukimas, galiojimo sustabdymas ir apribojimas Kompetentinga institucija turi: a) sustabdyti tinkamumo skraidyti patikros pažymėjimo galiojimą atsižvelgiant į pagrįstas priežastis, jeigu iškyla galimas pavojus saugai; arba b) sustabdyti tinkamumo skraidyti patikros pažymėjimo galiojimą, šį pažymėjimą atšaukti arba apriboti jo galiojimą pagal M.B.303 dalies g pastraipą. D POSKYRIS TECHNINĖ PRIEŽIŪROS STANDARTAI (turi būti parengtas, jei būtina) E POSKYRIS KOMPONENTAI (turi būti parengtas, jei būtina) F POSKYRIS TECHNINĖS PRIEŽIŪROS ORGANIZACIJA M.B.601 Paraiška Jeigu techninei priežiūrai atlikti būtinos gamybinės patalpos yra kelete valstybių narių, patikrinimas ir nepertraukiamoji patvirtinimo priežiūra turi būti atliekama kartu su valstybės narės, kurios teritorijoje yra kitos techninės priežiūros gamybinės patalpos, paskirtomis kompetentingomis institucijomis; M.B.602 Pradinis patvirtinimas a) Jeigu laikomasi M.A.606 dalies a ir b pastraipų reikalavimų, kompetentinga institucija pareiškėjui raštiškai praneša, kad ji patvirtina M.A.606 dalies a ir b pastraipose nurodytus darbuotojus. b) Kompetentinga institucija turi nustatyti, ar techninės priežiūros organizacijos žinyne numatytos procedūros atitinka M.A dalies F poskyrį, ir užtikrinti, kad atsakingas vadovas pasirašytų įsipareigojimų pareiškimą. c) Kompetentinga institucija patikrina, ar organizacija laikosi M.A dalies F poskyrio reikalavimų. d) Bent kartą per patvirtinimo tikrinimą turi būti surengtas susitikimas su atsakingu vadovu, kad būtų užtikrinta, jog vadovas (-ė) tinkamai supranta patvirtinimo svarbą ir priežastį, dėl kurios organizacija prisiima įsipareigojimą laikytis žinyne nustatytos tvarkos. e) Apie visus pažeidimus turi būti raštiškai pranešama pareiškėjo organizacijai. f) Kompetentinga institucija registruoja visus pažeidimus, jų ištaisymo veiksmus ir rekomendacijas. g) Jei tai yra pradinis patvirtinimas, organizacija turi ištaisyti visus pažeidimus ir, jeigu juos patvirtinta kompetentinga institucija, tada galima suteikti patvirtinimą. M.B.603 Patvirtinimo suteikimas a) Jeigu techninės priežiūros organizacija atitinka taikomas šios dalies pastraipas, kompetentinga institucija pareiškėjui išduoda patvirtinimo pažymėjimą (Europos aviacijos saugos agentūros (EASA) 3 formą) (žr. V priedėlį), kuriame nurodoma patvirtinimo galiojimo apimtis. b) Kompetentinga institucija patvirtinimo pažymėjime (Europos aviacijos saugos agentūros (EASA) 3 formoje) nurodo su patvirtinimu susijusias sąlygas. c) Patvirtinimo pažymėjime (Europos aviacijos saugos agentūros (EASA) 3 formoje) pateikiamas nuorodos numeris. M.B.604 Nepertraukiamoji priežiūra a) Kompetentinga institucija turi sudaryti visų pagal M.A dalies F poskyrį patvirtintų ir jos prižiūrimų techninės priežiūros organizacijų sąrašą ir jį atnaujinti bei jame nurodyti numatomą auditą bei jo atlikimo datas. b) Ne rečiau nei kartą per 24 mėnesius visose organizacijose turi būti atliekamas auditas. c) Visi pažeidimai turi būti raštiškai nurodomi paraišką pateikusiai organizacijai. d) Kompetentinga institucija registruoja visus pažeidimus, pažeidimų ištaisymo priemones ir rekomendacijas. e) Su atsakingu vadovu bent kartą per 24 mėnesius surengiamas susitikimas, kad būtų užtikrinama, jog jai/jam yra pranešami svarbūs klausimai, kurie buvo iškelti atliekant auditą. M.B.605 Pažeidimai a) Jeigu atliekant auditą arba kitomis priemonėmis buvo nustatyta įrodymų, patvirtinančių, kad nesilaikoma M dalies reikalavimų, kompetentinga institucija imasi šių veiksmų: 1) jei tai yra pirmo lygio pažeidimai, kompetentinga institucija nedelsdama imasi veiksmų, kad, atsižvelgiant į pirmo lygio pažeidimų apimtį, techninės priežiūros organizacijos patvirtinimas būtų atšauktas, apribotas arba jo galiojimas būtų iš dalies arba visiškai sustabdytas tol, kol organizacija imsis veiksmingų ištaisomųjų veiksmų; 2) jei tai yra antro lygio pažeidimai, kompetentinga institucija, atsižvelgdama į pažeidimų pobūdį, nustato ištaisomųjų veiksmų įgyvendinimo laikotarpį, kuris negali būti ilgesnis nei trys mėnesiai. Tam tikromis aplinkybėmis pirmiau minėto laikotarpio pabaigoje ir atsižvelgdama į pažeidimų pobūdį, kompetentinga institucija trijų mėnesių laikotarpį gali pratęsti, jeigu pateikiamas nustatytus reikalavimus atitinkantis ištaisomųjų veiksmų planas. b) Kompetentinga institucija imasi veiksmų visiškai arba iš dalies sustabdyti patvirtinimo galiojimą, jeigu nesilaikoma kompetentingos institucijos nustatyto tvarkaraščio. M.B.606 Pakeitimai a) Jei tai yra tiesioginis techninės priežiūros organizacijos žinyno pakeitimų patvirtinimas, kompetentinga institucija, prieš patvirtintai organizacijai oficialiai pranešdama apie patvirtinimą, patikrina, ar žinyne nustatytos procedūros atitinka M dalies reikalavimus. b) Jei tai yra netiesioginis techninės priežiūros organizacijos žinyno pakeitimų patvirtinimas, kompetentinga institucija užtikrina, kad ji atitinkamai kontroliuotų visų žinyno pakeitimų patvirtinimą. c) Kompetentinga institucija gali nustatyti sąlygas, kuriomis pagal M.A. dalies F poskyrį patvirtinta organizacija gali vykdyti savo veiklą tų pakeitimų metu, jeigu nenusprendžiama, kad patvirtinimo suteikimas turėtų būti sustabdytas. M.B.607 Patvirtinimo atšaukimas, jo galiojimo sustabdymas ir apribojimas Kompetentinga institucija: a) atsižvelgdama į pagrįstas priežastis, jeigu kyla galimas pavojus saugai, sustabdo patvirtinimo galiojimą; arba b) patvirtinimo galiojimą sustabdo, patvirtinimą atšaukia arba apriboja jo galiojimą pagal M.B.605 dalį. G POSKYRIS NEPERTRAUKIAMĄJĮ TINKAMUMĄ SKRAIDYTI UŽTIKRINANTI ORGANIZACIJA M.B.701 Paraiška a) Jei tai yra komercinis oro transporto vežimas, ir, jei būtina, variantas, dėl kurio pateikta paraiška, su pradine paraiška išduoti oro vežėjo pažymėjimą kompetentingai institucijai turi būti pateikiama kiekvieno orlaivio, kurį numatoma eksploatuoti, tipo: 1) nepertraukiamojo tinkamumo skraidyti užtikrinimo žinynas; 2) operatoriaus orlaivio techninės priežiūros programos; 3) orlaivio techninis žurnalas; 4) jei būtina, operatoriaus su pagal 145 dalį patvirtinta techninės priežiūros organizacija sudarytų techninės priežiūros sutarčių techninė specifikacija. b) Jeigu gamybinės patalpos yra kelete valstybių narių, patikrinimas ir nepertraukiamoji patvirtinimo priežiūra turi būti atliekama kartu su valstybės narės, kurios teritorijoje yra kitos techninės priežiūros gamybinės patalpos, paskirtomis kompetentingomis institucijomis. M.B.702 Pradinis patvirtinimas a) Jeigu laikomasi M.A.706 dalies a, c ir d pastraipų bei M.A.707 dalies reikalavimų, kompetentinga institucija pareiškėjui raštiškai praneša, kad ji patvirtina M.A.706 dalies a, c ir d pastraipose bei M.A.707 dalyje nurodytus darbuotojus. b) Kompetentinga institucija turi nustatyti, ar techninės priežiūros užtikrinimo žinyne numatytos procedūros atitinka M.A dalies G poskyrį, ir užtikrinti, kad atsakingas vadovas pasirašytų įsipareigojimų pareiškimą. c) Kompetentinga institucija patikrina, ar organizacija laikosi M.A dalies G poskyrio reikalavimų. d) Bent kartą per patvirtinimo tikrinimą turi būti surengtas susitikimas su atsakingu vadovu, kad būtų užtikrinta, jog vadovas (-ė) tinkamai supranta patvirtinimo svarbą ir priežastį, dėl kurios organizacija prisiima žinyne nustatytą įsipareigojimą laikytis tvarkos, kuri nurodyta nepertraukiamojo tinkamumo skraidyti užtikrinimo žinyne. e) Apie visus pažeidimus turi būti raštiškai pranešama pareiškėjo organizacijai. f) Kompetentinga institucija registruoja visus pažeidimus, jų ištaisymo veiksmus ir rekomendacijas. g) Jei tai yra pradinis patvirtinimas, organizacija turi ištaisyti visus pažeidimus, ir jeigu juos patvirtinta kompetentinga institucija, tada galima suteikti patvirtinimą. M.B.703 Patvirtinimo suteikimas a) Jeigu nepertraukiamąjį tinkamumą skraidyti užtikrinanti organizacija atitinka M.A dalies G poskyrį, kompetentinga institucija pareiškėjui išduoda patvirtinimo pažymėjimą (Europos aviacijos saugos agentūros (EASA) 14 formą) (žr. VI priedėlį), kuriame nurodoma patvirtinimo galiojimo apimtis. b) Kompetentinga institucija patvirtinimo pažymėjime (Europos aviacijos saugos agentūros (EASA) 14 formoje) nurodo patvirtinimo galiojimą. c) Patvirtinimo pažymėjime (14 formoje) agentūros nustatytu būdu pateikiamas nuorodos numeris. d) Jei tai yra komercinis oro transporto vežimas, Europos aviacijos saugos agentūros (EASA) 14 formoje pateikta informacija turi būti nurodoma oro vežėjo pažymėjime. M.B.704 Nepertraukiamoji priežiūra a) Kompetentinga institucija turi sudaryti visų pagal M.A dalies G poskyrį patvirtintų ir jos prižiūrimų nepertraukiamąjį tinkamumą skraidyti užtikrinančių organizacijų sąrašą ir jį atnaujinti bei jame nurodyti numatomą auditą bei jo atlikimo datas. b) Ne rečiau nei kartą per 24 mėnesius visose organizacijose turi būti atliekamas auditas. c) Atitinkama orlaivių, kuriuos prižiūri pagal M.B dalies F poskyrį patvirtinta organizacija, imtis turi būti tikrinama kas 24 mėnesius. Imties dydį nustato kompetentinga institucija, atsižvelgdama į pirmesnio audito ir ankstesnių gaminio patikrinimų rezultatus. d) Visi pažeidimai turi būti raštiškai nurodomi paraišką pateikusiai organizacijai. e) Kompetentinga institucija registruoja visus pažeidimus, pažeidimų ištaisymo priemones ir rekomendacijas. f) Su atsakingu vadovu bent kartą per 24 mėnesius surengiamas susitikimas, kad būtų užtikrinama, jog jai/jam yra pranešami svarbūs klausimai, kurie buvo iškelti atliekant auditą. M.B.705 Pažeidimai a) Jeigu atliekant auditą arba kitomis priemonėmis buvo nustatyta įrodymų, patvirtinančių, kad nesilaikoma M dalies reikalavimų, kompetentinga institucija imasi šių veiksmų: 1) jei tai yra pirmo lygio pažeidimai, kompetentinga institucija nedelsdama imasi veiksmų, kad, atsižvelgiant į pirmo lygio pažeidimų apimtį, nepertraukiamąjį tinkamumą skraidyti užtikrinančios organizacijos patvirtinimas būtų atšauktas, apribotas arba jo galiojimas būtų iš dalies arba visiškai sustabdytas tol, kol organizacija imsis veiksmingų ištaisomųjų veiksmų; 2) jei tai yra antro lygio pažeidimai, kompetentinga institucija, atsižvelgdama į pažeidimų pobūdį, nustato ištaisomųjų veiksmų įgyvendinimo laikotarpį, kuris negali būti ilgesnis nei trys mėnesiai. Tam tikromis aplinkybėmis pirmiau minėto laikotarpio pabaigoje ir atsižvelgdama į pažeidimų pobūdį, kompetentinga institucija trijų mėnesių laikotarpį gali pratęsti, jeigu pateikiamas nustatytus reikalavimus atitinkantis ištaisomųjų veiksmų planas. b) Kompetentinga institucija imasi veiksmų visiškai arba iš dalies sustabdyti patvirtinimo galiojimą, jeigu nesilaikoma kompetentingos institucijos nustatyto tvarkaraščio. M.B.706 Pakeitimai a) Jei tai yra tiesioginis nepertraukiamojo tinkamumo skraidyti užtikrinimo žinyno pakeitimų patvirtinimas, kompetentinga institucija, prieš patvirtintai organizacijai oficialiai pranešdama apie patvirtinimą, patikrina, ar žinyne nustatytos procedūros atitinka M dalies reikalavimus. b) Jei tai yra netiesioginis nepertraukiamojo tinkamumo skraidyti užtikrinimo žinyno pakeitimų patvirtinimas, kompetentinga institucija užtikrina, kad ji atitinkamai kontroliuotų visų žinyno pakeitimų patvirtinimą. c) Kompetentinga institucija nustato sąlygas, kuriomis pagal M.A. dalies G poskyrį patvirtinta nepertraukiamąjį tinkamumą skraidyti užtikrinanti organizacija gali vykdyti savo veiklą tų pakeitimų patvirtinimo metu. M.B.707 Patvirtinimo atšaukimas, jo galiojimo sustabdymas ir apribojimas Kompetentinga institucija: a) atsižvelgdama į pagrįstas priežastis, jeigu kyla galimas pavojus saugai, sustabdo patvirtinimo galiojimą; arba b) patvirtinimo galiojimą sustabdo, patvirtinimą atšaukia arba apriboja jo galiojimą pagal M.B.705 dalį. H POSKYRIS IŠLEIDIMO EKSPLOATUOTI PAŽYMĖJIMAS - CRS (turi būti parengtas, jei būtina) I POSKYRIS TINKAMUMO SKRAIDYTI PATIKROS PAŽYMĖJIMAS M.B.901 Rekomendacijų įvertinimas Gavus paraišką ir susijusią periodiškai atliekamos orlaivio tinkamumo skraidyti patikros pažymėjimo rekomendaciją pagal M.A.902 dalies d pastraipą: 1) atitinkamai apmokyti kompetentingos institucijos darbuotojai tikrina, ar rekomendacijoje pateikiamas atitikties pareiškimas įrodo, kad buvo atlikta M.A.710 dalyje nurodyta visa tinkamumo skraidyti patikra; 2) kompetentinga institucija gali atlikti tyrimą ir prašyti rekomendacijos įvertinimui pagrįsti būtinos kitos informacijos. M.B.902 Kompetentingos institucijos atliekama tinkamumo skraidyti patikra a) Jeigu kompetentinga institucija nusprendžia atlikti tinkamumo skraidyti patikrą ir išduoti tinkamumo skraidyti patikros pažymėjimą (Europos aviacijos saugos agentūros (EASA) 15a formą) (žr. III priedėlį), kompetentinga institucija tinkamumo skraidyti patikrą atlieka pagal of M.A.710 dalies reikalavimus. b) Kompetentinga institucija turi turėti reikiamus tinkamumo skraidyti patikros darbuotojus, kurie gali atlikti tinkamumo skraidyti patikras. Šie darbuotojai turi: 1) turėti bent penkerių metų patirtį užtikrinant nepertraukiamąjį tinkamumą skraidyti; ir 2) turėti 66 dalyje nustatytą atitinkamą licenciją arba aviacijos bakalauro laipsnį ar lygiavertį dokumentą ar laipsnį; ir 3) būti išklausę techninės orlaivių priežiūros kursą; ir 4) eiti su atitinkama atsakomybe susijusias pareigas. c) Kompetentinga institucija apie visus tinkamumo skraidyti patikros darbuotojus turi turėti užrašus, kuriuose pateikiama išsami informacija apie visas įsigytas atitinkamas kvalifikacijas bei nepertraukiamojo tinkamumo skraidyti užtikrinimo patirties santrauka ir mokymas. d) Kompetentinga institucija, atlikdama tinkamumo skraidyti patikrą, turi turėti prieigą prie M.A.305, M.A.306 ir M.A.401 dalyse nustatytų atitinkamų duomenų. M.B.903 Pažeidimai Jeigu tikrinant orlaivį arba kitomis priemonėmis buvo nustatyta įrodymų, patvirtinančių, kad nesilaikoma M dalies reikalavimų, kompetentinga institucija imasi šių veiksmų: 1) jei tai yra pirmo lygio pažeidimai, kompetentinga institucija reikalauja, kad prieš kitą skrydį būtų imtasi ištaisomųjų veiksmų, ir kompetentinga institucija nedelsdama imasi veiksmų tinkamumo skraidyti patikros pažymėjimui atšaukti arba sustabdyti jo galiojimą; 2) jei tai yra antro lygio pažeidimai, kompetentingos institucijos reikalaujami ištaisomieji veiksmai turi atitikti pažeidimų pobūdį. -------------------------------------------------- II PRIEDAS (145 dalis) 145.1 Bendroji dalis Šioje dalyje kompetentinga institucija - tai: 1) jei tai yra organizacijos, kurių pagrindinė komercinės veiklos vieta yra valstybėje narėje - tos valstybės narės paskirta institucija; arba 2) jei tai yra organizacijos, kurių pagrindinė komercinės veiklos vieta yra trečiojoje šalyje - agentūra. A SKYRIUS 145.A.10 Taikymo sritis Šiame skyriuje nustatomi reikalavimai, kuriuos turi atitikti organizacija, siekianti būti pripažinta tinkama suteikti patvirtinimą atlikti orlaivio ir komponentų techninę priežiūrą arba pratęsti jo galiojimą. 145.A.15 Paraiška Paraiška išduoti patvirtinimą arba jį pakeisti kompetentingai institucijai įteikiama tos institucijos nustatyta forma ir numatytu būdu. 145.A.20 Patvirtinimo sąlygos Organizacija savo žinyne nurodo darbo sritį, kurią apima patvirtinimas (šios dalies II priedėlio lentelėje pateikiamos visos klasės ir kategorijos). 145.A.25 Patalpoms taikomi reikalavimai Organizacija užtikrina, kad: a) Visiems numatytiems darbams būtų tinkamos patalpos, ypač kad būtų užtikrinta apsauga nuo aplinkos oro sąlygų. Specialios darbo vietos ir patalpos, jeigu privaloma, atskirtos, kad nebūtų teršiama aplinka ir darbo patalpos: 1) jei tai yra angare atliekama techninė orlaivio priežiūra, orlaiviams turi būti paskirti angarai ir jie turi būti pakankamai dideli orlaiviams įvažiuoti, kad būtų galima atlikti numatytą techninę angare atliekamą orlaivio priežiūrą; 2) jei tai yra techninė komponento priežiūra, komponento priežiūros darbo vietos turi būti pakankamai erdvios, kad jose tilptų techniškai prižiūrimi komponentai. b) Būtų skirtos patalpos numatytus a pastraipoje nurodytus darbus prižiūrintiems pareigūnams ir už išleidimą atsakingiems darbuotojams, kad darbuotojai galėtų atlikti jiems skirtas užduotis ir taip prisidėtų prie orlaivio techninės priežiūros privalomo standarto užtikrinimo. c) Darbo aplinkos sąlygos, įskaitant orlaivio angarus, komponentų priežiūros darbo vietas ir buveinės patalpas, būtų tinkamos atsižvelgiant į atliekamas užduotis, ypač kad būtų laikomasi specialių reikalavimų. Jeigu atsižvelgiant į užduoties atlikimo aplinką nenustatomi specialūs reikalavimai, darbo aplinkos sąlygos turi būti tokios, kad neturėtų įtakos darbuotojų darbingumui: 1) turi būti palaikoma tokia temperatūra, kad nustatytas užduotis darbuotojai galėtų atlikti nepatirdami pernelyg didelių nepatogumų; 2) ore turi būti kuo mažesnis dulkių ir kitų ore pasklidusių teršalų kiekis ir neturi būti leidžiama jų kiekiui darbo patalpose pasiekti tokį lygį, kad būtų aiškiai matyti, jog orlaivio/komponento paviršiu